4 Wabak Yang Boleh Menyerang Kembali Akibat Peningkatan Golongan Anti-Vaksin

Dalam sejarah, banyak penyakit yang menghancurkan populasi manusia satu ketika dahulu berjaya dihapuskan kerana keajaiban perubatan moden. Kerja keras para penyelidik, doktor, dan saintis telah membolehkan manusia dapat menggunakan vaksin untuk mewujudkan "herd immunity" dan menghalang wabak-wabak ini daripada menyerang.

Walau bagaimanapun, disebabkan maklumat yang salah daripada pergerakan anti-vaksinas, ada yang memilih untuk tidak memberi vaksin kepada anak. Gerakan ini berasal dari bekas doktor British, Andrew Wakefield, yang menulis sebuah kertas kajian yang membuat dakwaan palsu bahawa vaksin menyebabkan autisme.

Walau bagaimanapun, kajian lanjut terhadap laporan kajian yang diterbitkannya mendapati ianya adalah rekaan semata-mata. Pihak The British Medical Journal menyifatkan penyelidikannya sebagai "penipuan yang rumit". Walaupun begitu, ada pihak yang masih memilih untuk mengelakkan pengambilan vaksinasi kerana mereka sudah di "brainwash" oleh fahaman tersebut.

Akibat daripada kedegilan puak-puak anti-vaksin ini, kita telah melihat beberapa wabak yang pernah diisytiharkan pupus atau hampir pupus satu ketika dahulu ini muncul kembali dalam masyarakat.

Menurut UNICEF, kewujudan golongan anti-vaksin telah menyaksikan peningkatan 300% wabak campak di seluruh dunia. Penyakit ini adalah sangat mudah merebak. Menurut UNICEF, bukan sahaja penting untuk meningkatkan kadar liputan vaksin tetapi juga untuk mengekalkan kadar vaksin pada dos yang tepat untuk mewujudkan  "herd immunity"  bagi semua orang.

Di Amerika Syarikat sahaja, walaupun wabak ini telah pupus sepenuhnya pada tahun 2000, menjelang 2019, terdapat sekurang-kurangnya 695 kes direkodkan mengenai penyakit ini.

Vaksin campak adalah 99% berkesan dan tidak mempunyai kesan sampingan. Mereka yang mengalami campak akan mengalami ruam, demam, dan mungkin pneumonia. Paling teruk, penyakit ini boleh menyebabkan kematian sekiranya pesakit mengalami dehidrasi teruk.

Pergerakan anti-vaksin juga menyaksikan peningkatan penyakit Polio di Pakistan dengan dianggarkan kira-kira 2 juta penduduknya tidak mengambil suntikan vaksin. Ketika mana pihak WHO menganggarkan bahawa penyakit Polio bakal pupus, Pakistan dianggap sebagai negara yang sangat berisiko untuk penularan kembali penyakit ini.

Pihak kementerian kesihatan Pakistan suatu ketika dahulu menyatakan mereka hampir sahaja menghapuskan Polio di Pakistan, namun kerana kemunculan golongann anti-vaksin keadaan bertambah sukar.

Polio adalah penyakit melemahkan dan licik. Orang yang dijangkiti tidak akan mempunyai gejala yang jelas. Kerana ia merebak di antara orang melalui hubungan, ia meninggalkan kesan yang serius. Ia boleh menyebabkan meningitis, jangkitan pada otak dan saraf tunjang serta kelumpuhan.

Antara 2% dan 10% daripada mereka yang menjadi lumpuh dari polio akan mati kerana otot pernafasan gagal berfungsi. Penggunaan vaksin sangat berkesan dan 99% kanak-kanak yang divaksin akan dilindungi dari polio.

Sebelum penciptaan vaksin pertussis, beribu-ribu kanak-kanak di Amerika Syarikat meninggal setiap tahun akibat penyakit ini. Setelah vaksin diberikan secara meluas pada pertengahan 1940-an, ia sangat berkesan dalam mengurangkan kadar diagnosis.

Sepanjang tahun 1970-an dan 1980-an, kadar kes turun kepada satu atau dua ribu. Walaupun penyakit pernafasan yang menular ini sangat berbahaya kepada bayi, sesetengah ibu bapa masih memilih untuk tidak memberi vaksin kepada anak-anak mereka.

Pertussis menyebabkan  batuk utama dan masalah pernafasan yang teruk yang boleh membawa maut kepada kanak-kanak di bawah umur setahun.

Antara vaksin yang popular pada masa kini adalah MMR, iaitu vaksin bagi penyakit mumps, measles dan rubella. Penyakit ini merupakan satu kebiasaan di Jepun dan UK memandangkan vaksin ini tidak diwajibkan.

Penyakit ini merebak dengan cepat dari orang ke orang. Titisan kecil tersebar apabila seseorang yang dijangkiti batuk, berbincang, atau bersin. Tanda-tanda dan gejala awal penyakit ini termasuk demam, sakit otot, sakit kepalal, tiada selera makan dan rasa tidak sihat.


Kisah Individu Bergelar Patient Zero AIDS Pertama Dunia - Gaetan Dugas

Istilah 'patient zero' seringkali dirujuk, apabila kita membicarakan tentang individu yang dipercayai menjadi mangsa pertama jangkitan sesuatu wabak.

Walaupun begitu, pernahkah anda terfikir dari mana datangnya istilah ini? Pengenalan istilah ini sebenarnya berkait dengan kisah seorang lelaki bernama Gaetan Dugas, seorang peramugara Air Canada yang lahir pada 20 Februari 1953.

Dugas merupakan individu yang dikatakan bertanggungjawab menyebarkan penyakit AIDS kepada ramai individu lain, sehingga dilabelkan sebagai seorang 'penyebar supra' (superspreader) dan istilah 'patient zero' bermula daripada beliau.

Sudah banyak kisah berkenaan individu bernama Gaetan Dugas diceritakan. Dia digambarkan sama seperti Mary Mallon versi moden, seorang wanita tukang masak yang lebih dikenali dengan nama 'Typhoid Mary' kerana telah menyebabkan kematian 51 orang.

Bezanya, Mallon tidak menyedari apa yang dia lakukan kerana pada dirinya langsung tidak pernah nampak petunjuk dia sebenarnya dijangkiti. Dugas pula seorang yang degil, enggan menghentikan tabiat homoseksualnya walaupun berulang kali diberikan amaran.

Ya, Dugas adalah seorang gay yang sangat aktif menjalinkan hubungan dengan lelaki lain, dikatakan meniduri hampir 250 orang lelaki setiap tahun. Lahir di Quebec City, Kanada, Dugas berhijrah ke Vancouver pada usia 20 tahun bagi mempelajari bahasa Inggeris bagi membolehkan dia memulakan karier dan cita-citanya sebagai seorang peramugara.

Semasa dia tiba ke Amerika Syarikat kali pertama, Dugas berkenalan dengan Ray Redford, pasangannya yang pertama dan hubungan ini berkekalan selama beberapa tahun. Bagaimanapun, tugas Dugas sebagai peramugara mula meretakkan hubungan mereka terputus.

Ini menyebabkan Dugas mula mencari lelaki-lelaki lain bagi melampiaskan nafsu songsangnya. Kerjaya sebagai peramugara membawa Dugas ke serata Kanada, tetapi bagi Dugas - hanya dua bandar dapat memenuhi keinginan homoseksualnya; New York dan San Fransisco. Dugas memilih untuk menetap di New York pada awal era 1980-an bagi merawat penyakit 'kaposi's sarcoma' sejenis kanser kulit yang dihadapinya.

Masyarakat Amerika Syarikat ketika itu hangat membincangkan tentang satu wabak yang dikenali sebagai 'kanser gay,' tetapi belum ada petunjuk mengaitkan kanser tersebut dengan 'kaposi's sarcoma' pada zaman tersebut.

Pada tahun 1982, Centre of Disease Control Amerika Syarikat (CDC) menjalankan kajian terawal mereka tentang wabak kanser gay yang melanda. Penyiasatan yang dijalankan menemui hubungan di antara pesakit-pesakit kaposi's sarcoma dengan komuniti gay yang menjalankan aktiviti mereka di sekitar Los Angeles dan Orange Counties.

Kajian yang diketuai oleh seorang penyiasat CDC bernama William Darrow mendapati kluster jangkitan wabak yang ada mempunyai dua persamaan; pesakit mempunyai masalah sama ada pneumonia, kaposi's sarcoma atau kedua-duanya sekali.

Hasil penemuan itu. Darrow berjaya menghubungkan lebih 40 kes melibatkan pesakit dari negeri Florida, Georgia, New Jersey, Pennsylvania dan Texas di mana setiap seorang individu yang dijangkiti, didapati mempunyai hubungan atau berkait rapat dengan individu lain.

Kluster pesakit ini bagaimanapun ketiadaan satu maklumat utama - individu yang dipercayai punca utama jangkitan.

Darrow percaya individu yang menjadi punca utama ini merupakan seorang individu yang berada luar dari California tetapi mempunyai hubungan dengan kluster yang tinggal di negeri-negeri tersebut. Jadi Darrow melabelkan individu itu sebagai 'patient O.'

Bukan 'zero' atau 'kosong' tetapi 'O.' Huruf O - menandakan pesakit itu 'Outside of California' atau 'dari luar California.'

Pencarian 'patient O' dijadikan kepentingan utama CDC dalam memahami bagaimana jangkitan berlaku, kerana 'patient O' merupakan penghubung utama di antara kes-kes yang berlaku melibatkan individu yang tinggal di bahagian barat dan timur Amerika Syarikat.

Darrow dalam laporannya sejak mula lagi menamakan 'patient O' dengan huruf, tetapi pegawai-pegawai di CDC melakukan ralat menggelarkan individu itu sebagai 'patient zero' dan akhirnya, gelaran itu melekat. Darrow percaya ramai menyalah anggap gelaran itu kerana pada waktu tersebut, kanser gay yang melanda menyebabkan CDC mula berjaga-jaga dengan epidemik yang melanda.

Kawasan di mana dipercayai punca jangkitan dilabelkan sebagai 'ground zero' jadi pesakit yang dipercayai menjadi penghubung utama wabak - automatik dilabelkan sebagai 'patient zero.'

Istilah itu mula dipopularkan oleh media dengan tajuk-tajuk akhbar menyebut tentang pencarian 'patient zero' menjadi ikutan. Orang ramai mula percaya 'patient zero' merujuk kepada individu yang bertanggungjawab membawa wabak itu ke Amerika Syarikat dan CDC sedang berusaha mengenalpasti individu tersebut.

Dakwaan itu bagaimanapun dinafikan Darrow, sebaliknya Darrow berulang kali mengingatkan bahawa CDC sedang giat mencari 'patient zero' bukan kerana dia adalah pembawa pertama wabak, sebaliknya dia adalah penghubung kepada kluster-kluster kes yang berlaku.

Bagaimanapun, masyarakat gemarkan sesuatu yang sensasi dan 'patient zero' mula diburu, kerana dipercayai menjadi orang pertama menyebarkan wabak itu ke Amerika Syarikat.

Uzur diserang kaposi's sarcoma, Dugas cuba mendapatkan rawatan bagi meredakan kanser yang dihadapinya. Bagaimanapun, apa yang kita tahu tentang Dugas - dia agak skeptikal dengan teknik rawatan yang ada pada ketika itu.

Tetapi disebabkan tiada jalan keluar, Dugas mula menjalani rawatan dalam sebuah hospital di New York, walaupun kaedah rawatan yang ada pada ketika itu masih lagi dalam proses percubaan.

Ini kerana belum ada lagi prosedur rasmi dalam melawan kanser gay tersebut bagi melawan wabak yang masih baru pada pihak penyelidikan. Bagi mendapatkan informasi lebih lanjut, Dugas kerap didatangi oleh penyiasat CDC dalam usaha CDC mengenalpasti hubungkait antara kanser tersebut dengan komuniti gay yang ada.

Pada tahun 1982, Dugas secara sukarela menyenaraikan 72 orang bekas pasangan atau individu yang pernah ditiduri kepada CDC, memudahkan CDC mengkaji hubungan di antara Dugas kepada individu-individu gay lain dalam skop yang belum pernah mereka perolehi sebelum itu.

Malangnya, identiti Dugas terdedah kepada awam selepas siasatan mula dijalankan dan masyarakat mula mempunyai kambing hitam untuk dipersalahkan.

Gaetan Dugas berpindah kembali ke Vancouver pada tahun 1983 tetapi keadaannya yang terlalu uzur memaksa dia kembali ke rumah kelahirannya, di Quebec City. Dia meninggal dunia pada 30 Mac 1984 selepas hampir 4 tahun melawan kanser yang menyerangnya.

Idenititnya yang telah tersebar dengan namanya tidak lagi menjadi rahsia menyebabkan orang ramai menyalahkan beliau, atas wabak kanser yang berlaku.

Kisah Dugas mendapat perhatian seorang penulis bernama Randy Shilts, seorang wartawan yang berpengalaman luas ditugaskan menyiasat wabak kanser yang pada ketika itu mula dikenali dengan nama AIDS. Shilts juga seorang lelaki gay yang menyalahkan Dugas atas wabak yang melanda komuniti gay di Amerika Syarikat.

Hasil siasatan yang dijalankan oleh beliau dikumpulkan dalam sebuah penerbitan berjudul 'And the Band Played On: Politics, People, and the AIDS Epidemic', diterbitkan pada tahun 1987.

Shilts meletakkan Gaetan Dugas sebagai pelaku utama penyebaran wabak yang dilabelkan sebagai 'patient zero,' bertanggungjawab ke atas apa yang telah berlaku serta menyifatkan Dugas enggan memberikan kerjasama kepada pakar perubatan, walaupun berdepan kanser yang kritikal.

Isu-isu sensasi yang terkandung dalam buku itu menjadi topik utama untuk diangkat sebagai bahan publisiti. Tidak lama untuk pihak media mula merujuk isi kandungan buku tersebut dalam artikel-artikel mereka.

New York Post dalam muka depan akhbarnya yang bertarikh 6 Oktober 1987 meletakkan tajuk 'The Man Who Gave US AIDS!' dan mendiang Dugas dipersalahkan atas semuanya. New York Times 'menyalahkan seorang lelaki Kanada kerana menyebarkan AIDS ke Amerika Syarikat'. National Review secara sinis menyifatkan kejayaan Dugas membawa AIDS ke Amerika Syarikat ibarat seperti kejayaan Christopher Colombus mengembara ke empat benua.

Shilts mungkin mendapat habuan lumayan daripada penjualan bukunya, tetapi itu tetap tidak menghalang dia dijangkiti AIDS selepas didapati positif pada tahun 1987. Dia meninggal dunia pada tahun 1994 ketika berusia, menderita sakit yang sama dilalui Dugas iaitu Kaposi's Sarcoma selama 2 tahun.

Berkat kemajuan sains dan teknologi, tamadun manusia semakin lama semakin memahami tentang penyakit AIDS, yang dulu dikenali sebagai kanser gay. Didakwa membawa virus HIV ke Amerika Syarikat - hanya pada tahun 2016 nama Dugas berjaya dibersihkan.

Sekumpulan penyelidik dari University of Arizona berjaya mendapatkan sampel virus dari darah 'patient zero' dan mendapati virus yang ada pada Dugas, bukanlah virus terawal didapati ada di Amerika Syarikat. Sebaliknya, 8 orang lelaki lain telahpun dijangkiti HIV lebih awal sekitar bermulanya era 1970-an.

Ini menandakan Dugas bukanlah individu pertama seperti yang dipercayai, sebaliknya mendapat jangkitan daripada orang lain yang tidak dapat dikenalpasti.

Berdasarkan kajian yang dijalankan, virus HIV tiba di Amerika Syarikat khususnya di New York pada tahun 1970 atau 1971, dari kepulauan Caribbean melalui benua Afrika sekitar tahun 1967.

Istilah 'patient zero' yang sinonim dengan Dugas terus kekal digunakan sehingga ke hari ini dalam istilah popular, walaupun hakikatnya Gaetan Dugas bukanlah pesakit pertama yang dicari-cari.

“Patient Zero” : The Absence of a Patient’s View of the Early North American AIDS Epidemic


Hantavirus: Lebih Berbahaya Daripada Novel Coronavirus?

Ketika seluruh dunia sedang bergelut dengan kekacauan yang tercetus akibat novel coronavirus, satu lagi virus seolah-olah memperburukan lagi keadaan di China.

Terbaru, seorang lelaki dari wilayah Yunnan di Tenggara China telah disahkan positif hantavirus pada 24 Mac 2020.

Menurut Global Times China, lelaki berkenaan meninggal dunia ketika dalam perjalanan pulang ke wilayah Shandong atas urusan kerja menaiki bas yang disewa.

32 penumpang yang lain dalam bas terbabit juga diuji untuk virus ini.

Kematian ini telah menyebabkan gelombang panik di kalangan orang awam kerana mereka bimbang sama ada mereka perlu bersedia untuk berhadapan dengan satu lagi virus membunuh.

Berita mengenai hantavirus ini muncul pada masa yang sangat kritikal ketika saintis dan pakar perubatan di seluruh dunia berlumba-lumba untuk mencari penawar COVID-19.

Namun begitu, kita mungkin tidak perlu begitu bimbang dengan virus ini.

Menurut Pusat Penyakit dan Pencegahan Penyakit (CDC), hantavirus adalah keluarga virus yang tersebar terutamanya oleh tikus dan boleh menyebabkan sindrom penyakit bervariasi terhadap manusia di seluruh dunia.

Hantavirus dinamakan bersempena dengan kawasan Sungai Hantan di Korea Selatan di mana wabak awal diperhatikan dan diasingkan pada tahun 1976 oleh Ho Wang Lee.

Jangkitan dengan mana-mana hantavirus boleh menyebabkan penyakit hantavirus pada manusia.

Ia boleh menyebabkan sindrom pulmonari hantavirus (HPS) dan demam berdarah dengan sindrom buah pinggang (HFRS). "

Virus ini dikenali sebagai hantavirus "New World" di Amerika Syarikt dan satu lagi yang dikenali sebagai hantavirus "Old World" kebanyakannya ditemui di Eropah dan Asia.

Oleh kerana terdapat jenis hantavirus yang berbeza, setiap serotype hantavirus mempunyai spesies tikus perumah tertentu.

Walaupun hantavirus merujuk kepada keluarga berbahaya virus, ia tidak setanding dengan novel coronavirus baru.

Hantavirus bukanlah sesuatu yang baru dan telah diketahui selama beberapa dekad.

Ia tidak mudah dipindahkan antara manusia dan jangkitan biasanya berlaku dengan meminum air kencing, najis atau air liur atau tikus.

Ia juga boleh menjangkiti seseorang daripada gigitan tikus namun agak jarang berlaku.

Adalah penting untuk kita ketahui bahawa tidak seperti coronavirus, hantavirus tidak merebak dari seorang manusia ke manusia yang lain. Ia tersebar melalui sentuhan air kencing tikus dan kemudiannya menyentuh mata, hidung atau mulut sendiri.

Oleh itu, manusia yang dijangkiti dengan hantavirus biasanya bersentuhan dengan tikus yang membawa virus ini. Menurut CDC, serangan tikus di dalam dan di sekitar rumah kekal sebagai risiko pendedahan utama terhadap hantavirus.

Namun, pada tahun 2005 dan 2019, penularan virus dari manusia kepada manusia melibatkan virus Andes (keluarga hantavirus) dilaporkan di Amerika Selatan

Virus ini juga merebak apabila zarah-zarah yang mengandungi virus ini bergerak di udara dan jangkitan akan berlaku jika anda menghirup zarah virus yang ada di udara.

Inilah sebabnya mengapa kita perlu mengelakkan menyapu atau memvakum kawasan yang dipenuhi dengan tikus.

Disebabkan jumlah kes yang dilaporkan melibatkan HPS adalah rendah, maka tempoh inkubasi virus ini masih belum diketahui dengan jelas.

Sekitar 4 hingga 10 hari selepas gejala awal HPS, gejala akhir HPS akan muncul, termasuklah:

Tidak seperti HPS, gejala HFRS bermula dengan tiba-tiba dan termasuklah:

Menurut CDC, keterukan penyakit ini berbeza bergantung kepada virus yang menyebabkan jangkitan.


Adakah Kita Kebal Jangkitan Covid-19 Selepas Kembali Pulih?

Wabak Covid-19 yang melanda seakan masih belum reda walaupun negara yang terjejas seperti China mengisytiharkan kejayaan mereka melawan wabak itu.

WHO atau Badan Kesihatan Sedunia mengumumkan purata kadar mortaliti akibat jangkitan wabak Covid-19 ini berada pada tahap 3.4% . Namun kebanyakan negara menganggarkan kadar kematian sebenar sebenarnya lebih rendah disebabkan oleh kewujudan kes-kes yang tidak dapat dikesan dalam jumlah besar dan pesakitnya pula sembuh seperti biasa tanpa hadir ke hospital.

Statistik ini sekurang-kurangnya mampu menjernihkan sedikit kedukaan kita, khasnya individu yang terlalu stress dan panik dek bimbang dengan risiko jangkitan.

Walau bagaimanapun, sesuatu yang perlu kita ketahui adalah tentang penyelidikan yang dijalankan di Guangdong, China telah mendapati; 14% kes pesakit pesakit Covid-19 yang telah disahkan sihat - didapati masih positif dijangkiti wabak tersebut selepas pulang ke rumah.

Jadi persoalan yang ingin kita bincangkan dalam artikel ini - apakah kemungkinan untuk seseorang dijangkiti semula Covid-19, selepas dia dibenarkan pulang?

Dalam beberapa kajian terhadap pesakit yang pulih, didapati bahawa risiko berlakunya jangkitan kepada orang lain berpunca daripada pesakit menurun pada kadar yang sangat ketara selepas 10 hari mereka dijangkiti - membolehkan seseorang yang semakin sembuh dikategorikan tidak lagi berisiko.

Bagaimanapun, satu kajian lain di Wuhan menyangkal pendapat ini. Kajian berbeza ini menemui bukti bahawa virus SARS-CoV-2 masih lagi mampu menjangkiti seseorang yang telah disahkan sihat tanpa menunjukkan sebarang simptom, dalam tempoh 2 minggu selepas simptom terakhir berlaku kali pertama.

Satu lagi kajian berbeza yang juga dijalankan di Wuhan malangnya memanjangkan lagi tempoh risiko berlakunya jangkitan daripada individu yang telah pulih. Bergantung kepada tahap jangkitan, virus didapati mampu hidup di antara tempoh 8 ke 37 hari dalam kes-kes yang direkodkan.

Kajian ketiga ini juga mendapati semakin teruk tahap serangan yang dihadapi oleh seseorang, akan semakin panjang tempoh virus mampu dikesan positif selepas dia pulih - walaupun simptom sudah tidak lagi didapati pada individu pesakit itu.

Secara teori, semua jangkitan disebabkan virus yang telah berlaku akan mengakibatkan badan kita membina sistem imunitinya sendiri, seandainya diserang virus sama pada kemudian hari.

Bagaimanapun dalam kes virus SARS-CoV-2 ini, didapati kadar pembentukan imuniti pada pesakit yang telah sembuh berbeza-beza tahapnya.

Beberapa kes melibatkan pesakit yang telah disahkan sembuh kembali dijangkiti virus serupa menandakan kefahaman kita tentang hubungkait jangkitan virus dengan pembentukan sistem imuniti, perlu dilihat semula apabila melibatkan wabak Covid-19.

Setakat apa yang kita tahu, di negara-negara yang mengalami fenomena empat musim - jangkitan coronavirus yang menyebabkan selesema boleh berulang dalam tempoh yang singkat pada individu yang sama sedangkan tempohnya cukup bagi tubuh menghasilkan antibodi yang berfungsi melawan jangkitan. Itu kelebihan yang ada pada virus corona ini.

Laporan pertama berkaitan jangkitan kali kedua SARS-COV-2 kepada kumpulan pesakit ulangan dibuat pada 14 Februari 2020, melibatkan 14% peratus pesakit yang telah dibenarkan pulang di Guangdong, China.

Pada 27 Februari, badan kesihatan Jepun melaporkan tentang seorang wanita yang didapati positif sekali lagi selepas disahkan bebas virus. Kes terbaru di Jepun berkenaan jangkitan semula dilapor pada 15 Mac 2020 melibatkan seorang lelaki berusia 70 tahun yang dibenarkan pulang ke rumah pada 2 Mac 2020.

4 hari berikutnya dia mula mengalami demam panas dan dimasukkan semula ke wad - akibat jangkitan Covid-19 kali kedua. Amat jelas di sini kita masih belum memahami hubungkait antara pembentukan sistem imuniti dan serangan Covid-19 ke atas kita.

Disebabkan oleh dua faktor yang kami nyatakan di atas iaitu wujud risiko seseorang yang sudah sembuh daripada wabak berisiko menjangkiti orang lain dalam tempoh tertentu dan bagaimana jangkitan boleh berulang kepada pesakit untuk kali kedua - kami merasakan langkah untuk terus memanjangkan tempoh kawalan seperti mana yang telah diumumkan oleh kerajaan kita, merupakan langkah yang tepat.

Kami tekankan di sini - kami bukan doktor. Kami membuat kesimpulan berdasarkan laporan-laporan yang kami baca.

Di United Kingdom, kerajaan mereka pada mulanya mengambil pendekatan berbeza memperkenalkan strategi 'imuniti berkelompok' atau 'herd immunity', di mana mereka mengharapkan agar individu-individu yang pernah dijangkiti Covid-19 yang telah sembuh - akan membentuk perisai semulajadi yang mengawal penyebaran wabak di kalangan ahli masyarakat, hasil daripada sistem imuniti yang dibentuk semasa jangkitan.

Strategi ini dibentuk oleh kerajaan UK berdasarkan risiko tahap jangkitan Covid-19 kepada pesakit yang rendah serta boleh dikawal. Dalam erti kata lain kerajaan UK bercadang untuk sengaja membiarkan kes-kes pesakit Covid-19 yang tidak teruk berada di kalangan ahli masyarakat, agar jangkitan dapat disebarkan supaya kadar individu yang ada imunisasi bertambah.

Bagaimanapun, kajian simulasi yang dijalankan oleh Imperial College London memadam impian kerajaan UK meneruskan strategi ini. Simulasi yang dijalankan menunjukkan kemungkinan sekiranya idea itu dijalankan, jumlah pesakit yang perlu mereka rawat akan melebihi kemampuan fasiliti perubatan negara mereka.

Disebabkan itu, kerajaan United Kingdom menarik balik rancangan pelaksanaan idea tersebut pada 20 Mac 2020 dan hanya memperkenalkan sistem kawalan mirip negara kita - dengan penutupan lokasi awam serta pengenalan jarak selamat di kalangan individu.

Walaupun demikian, apa yang dicadangkan di UK adalah salah satu usaha unik yang boleh dipertimbangkan dalam membantu mempercepatkan pembentukan sistem imuniti kita, walaupun risikonya agak besar seandainya penyebaran gagal dikawal.

Itulah realitinya. Setakat ini tidak banyak yang kita tahu tentang kaedah yang betul-betul mampu membunuh virus SARS-CoV-2 selain daripada bergantung kepada kemampuan tubuh melawan sendiri jangkitan. Malangnya, tahap imuniti yang berjaya dibentuk tetap tidak menghalang seseorang dijangkiti kali kedua menyebabkan banyak penyelidik pening memikirkan solusinya. Nasib baik jumlah kes sedemikian agak rendah.

Kaedah lain yang sedang diusahakan adalah pertukaran darah melalui proses tranfusi di Amerika Syarikat, di mana darah pesakit kritikal akan digantikan dengan darah bekas pesakit yang telah sembuh bagi mempercepatkan imunisasi berlaku.

Walau demikian, prosedur ini hanya dibenarkan dibuat dalam kes-kes kecemasan dan baru saja diluluskan pada 24 Mac 2020, tanpa ada ujian keberkesanannya sempat dijalankan. Ini kira usaha terakhir untuk rakyat Amerika Syarikat, kalau perlu.

Sama ada pembentukan imuniti sendiri, imuniti bersifat kumpulan atau penemuan vaksin yang mampu membantu kita membentuk imuniti - dua masalah utama tentang jangkitan Covid-19 yang kami sebutkan pada awal artikel masih akan berlaku dan kita hanya mampu berdoa agar semuanya terkawal.


Perintah Berkurung COVID-19 Di Wuhan: Kejam Tetapi Berkesan

Apabila China mengumumkan bahawa mereka akan mengenakan sekatan ke atas Wuhan yang merupakan pusat wabak novel coronavirus dalam usaha untuk mencegah penyebaran penyakit ini, seluruh dunia terkejut dan para pakar ragu-ragu/

Para pakar epidemiologi memberi amaran bahawa keputusan yang dibuat oleh Beijing ini merupakan satu eksperimen besar yang mungkin tidak akan berhasil walaupun mengeluarkan kos tinggi dan tenaga manusia yang ramai.

Tindakan kuarantin tidak pernah dilakukan pada sekali sebesar ini dalam dunia moden.

Populasi di Wuhan sahaja mencecah 11 juta, ditambah pula dengan penduduk di bandar-bandar berdekatan yang juga tertakluk kepada perintah berkurung ini menjadikan jumlahnya adalah 60 juta orang.

Ini sekaligus menjadi kuarantin Wuhan sebagai yang terbesar dalam sejarah dan persoalan mengenai dasar itu berlangsung selama berminggu-minggu.

Namun setelah 2 bulan berlalu sejak Wuhan ditutup pada 23 Januari 2020, pendekatan yang diambil oleh Beijing kelihatan seperti berhasil.

China telah melaporkan hari pertamanya tanpa kes COVID-19 domestik dan semua kes yang baharu dikenal pasti sebagai kes import dari luar negara.

Negara-negara yang mengalami wabak COVID-19 dengan teruk sendiri telah mengenakan langkah-langkah yang sama, dari Itali dan Sepanyol hinggalah ke Jerman dan California.

Bermula selepas beberapa jam perintah itu diumumkan, pengangkutan masuk dan keluar dari bandar Wuhan telah ditutup, tanpa pengecualian walaupun untuk kecemasan peribadi dan perubatan.

Sekolah-sekolah dan universiti pada ketika itu sedang bercuti, tetapi ia telah dilanjutkan sehingga diberitahu.

Kenderaan persendirian dihalang dari jalan raya tanpa izin khas, dan kebanyakan pengangkutan awam dihentikan membuatkan jalan raya menjadi kosong dan sunyi.

Pada mulanya orang awam dibenarkan keluar dari rumah mereka, tetapi sekatan diperketakan tak lama kemudian.

Sesetengah kawasan mengehadkan bilangan orang yang boleh keluar rumah kepada seorang sahaja bagi setiap keluarga, dengan kekerapan sekali setiap 2 hari untuk memberli barang keperluan asas.

Manakala kawasan yang lain menghalang penduduk dari keluar rumah, membuatkan orang awam terpaksa memesan makanan dan bekalan lain dari kurier.

Tak lama kemudian, dasar perintah berkurung ini menjadi lebih agresif, dengan pihak berkuasa pergi dari rumah ke rumah untuk melakukan ujian kesihatan dan memaksa sesiapa yang sakit untuk mengasingkan diri.

Seorang kanak-kanak lelaki kurang upaya dilaporkan meninggal dunia selepas ditinggalkan tanpa makanan, air atau bantuan apabila bapa dan abangnya dikuarantin.

Kawalan dipertingkatkan di seluruh China sebaik sahaja perintah berkurung dilaksanakan di Wuhan, sebahagiannya kerana bimbang bahawa orang ramai yang berlumba-lumba untuk meninggalkan bandar itu sebelum ia ditutup akan memperhebatkan lagi penyebaran COVID-19.

Kebanyakan bangunan mempunyai pengawal keselamatan yang memantau suhu badan mereka yang masuk dan kawasan kediaman hanya dibenarkan kepada penduduk sahaja.

Topeng muka boleh dilihat di mana-mana sahaja di seluruh China dan orang ramai perlu memakainya di kebanyakan tempat.

Global Times berkongsi rakaman video di mana pihak berkuasa tempatan menggunakan drone untuk memarahi penduduk di Mongolia Dalam yang terletak 1,000 kilometer dari Wuhan, kerana keluar tanpa memakai topeng muka.

Langkah-langkah yang diambil oleh Wuhan ini bukanlah syarat untuk membendung penyakit ini.

Negara-negara yang mempunyai hubungan kuat dengan China yang bertindak dengan lebih awal dan tegas, termasuklah Taiwan dan Singapura, telah berjaya mengekang penyakit ini melalui pemeriksaan, ujian dan program yang menyeluruh serta melaksanakan penjarakan sosial dengan lebih awal.

Chen Xi, penolong profesor di Yale School of Public Health, berkata walaupun dia percaya China berjaya membendung virus itu, namun bukan semua kaedah yang diambil adalah perlu.

Chen menambah bahawa langkah-langkah yang diambil oleh Beijing yang berjaya untuk strategi mitigasi seperti penjarakan sosial, diagnosis awal, pengasingan awal dan rawatan awal perlu dipertimbangkan secara serius oleh negara-negara lain bagi mengekang wabak COVID-19.

Dan China tidak ambil mudah walaupun keadaan semakin pulih. Sebahagian besar di Wuhan masih berada dalam perintah berkurung, walaupun sesetengah orang dibenarkan bekerja semula dan seluruh negara masih dalam kawalan ketat kerana kebimbangan virus ini akan menular semula.

Kebanyakan restoran dan kedai-kedai mengenakan pemeriksaan suhu dan mengambil maklumat para pelanggan sebelum dibenarkan masuk, atau terdapat kuota kemasukan.

Sesetengah bangunan hanya akan memberi kebenaran masuk kepada mereka yang mempunyai kebenaran, yang diperoleh dari perisian yang dikenali sebagai "Health code".

Perisian ini akan memberikan satu daripada 3 warna kepada individu, berdasarkan sejarah perjalanan terbaru mereka.

Pihak berkuasa sangat berhati-hati dengan kes-kes import yang mana boleh merosakkan kejayaan mereka, dengan wilayah Beijing dan Anhui mewajibkan mereka yang datang dari luar negara untuk menjalani kuarantin di kawasan pemerhatian berpusat.

Tempat-tempat lain seperti wilayah Shanghai dan Guangdong mengarahkan semua pelancong dari negara-negara yang sangat terjejas, termasuk UK dan Itali untuk menjalani kuarantin di rumah atau di pusat kerajaan selama 14 hari.

Di sesetengah hotel di Shanghai, semua tetamu akan diwajibkan memeriksa suhu pada waktu petang.

Penduduk Wuhan di wilayah Hubei akan dibenarkan meninggalkan bandar itu bermula 8 April jika mereka diberi isyarat dari aplikasi kesihatan yang dikeluarkan oleh pihak berkuasa China.

Penduduk di kawasan lain di Hubei dibenarkan untuk bergerak bermula 20 Mac 2020.

Setelah beberapa bulan berlalu, langkah-langkah drastik diambil Beijing ini terbukti berkesan untuk memerangi wabak COVID-19, walapun kelihatan seperti keterlaluan dan mengundang kontroversi serta kritikan.

Walau apa pun, kerjasama dari rakyat China adalah sesuatu yang memberi kesan hebat dalam hal ini, sesuatu yang perlu dicontohi oleh rakyat Malaysia.

Itu pun jika kita mahu Malaysia pulih seperti biasa. Ketika ini, rakyat Malaysia masih dilihatkan tidak memandang serius dengan wabak berbahaya ini.

Bagi kebanyakan daripada kita, sikap "aku tak akan dijangkiti COVID-19" sangat membimbangkan dan boleh membawa padah.

2. Strategi Perintah Berkurung Coronavirus Di China- Kejam Tetapi Berkesan


Kenali Datuk Dr. Noor Hisham Abdullah: Wira Kesihatan Malaysia

Wabak COVID-19 dilihatkan seolah-olah tidak mahu berhenti menjangkiti manusia di seluruh dunia.

Sehingga 26 Mac 2020, sebanyak 475,176 kes dilaporkan dengan 339,031 kes yang masih aktif dan 21,358 kematian.

Malaysia merupakan antara negara yang paling terkesan di kedudukan ke-22 dunia dengan 2,031 kes dan 23 kematian.

Dan dalam kekacauan yang sangat menakutkan ini, terdapat satu watak yang sentiasa kelihatan tenang mengawal situasi dengan sebaik-baiknya.

Beliau yang dimaksudkan tak lain dan tak bukan Ketua Pengarah Kesihatan di Kementerian Kesihatan Malaysia, Dato' Dr. Noor Hisham bin Abdullah.

Di kala kakitangan kesihatan Malaysia bergelut dengan wabak ini, Dr. Noor Hisham menjadi pendukung mereka yang tidak pernah mengenal erti penat dan lelah.

Beliau bukan sahaja berada terlibat secara langsung menangani masalah ini tetapi juga bertanggungjawab dalam sidang media hampir setiap hari.

Segala penerangan dan jawapan yang diberikan disusun dengan teratur dan berhemah, membuatkan semua lapisan memahaminya.

Tanpa jasa dan pengorbanan beliau kita mungkin sukar untuk memerangi wabak ini.

iluminasi.com kongsikan biodata dan sejarah Datuk Dr. Noor Hisham Abdullah.

Dilahirkan di Sepang, Selangor pada tahun 21 April 1963, Dr Noor Hisham Abdullah mempunyai ijazah Sarjana dalam Pembedahan dan ijazah Kedoktoran Perubatan dari Universiti Kebangsaan Malaysia.

Beliau menyertai perkhidmatan awam sebagai pegawai perubatan semula pada Ogos 1988.

Dr Noor Hisham kemudiannya menjadi pakar dalam pembedahan endokrin dan melakukan latihannya di pelbagai universiti di Adelaide dan Sydney Australia.

Beliau merupakan Pakar Bedah Umum pada 1994 dan juga Pegawai Perubatan Pakar Bedah Umum Hospital Putrajaya pada tahun 2004.

Selain itu, Dr. Noor Hisham juga memegang jawatan sebagai Timbalan Ketua Pengarah Kesihatan (Perubatan) sejak 1 Februari 2008 dan merupakan Ketua Jabatan Pembedahan Payudara Endokrin dan Pembedahan Am Hospital Putrajaya serta Pakar Perunding Bedah Kanan Hospital Putrajaya pada tahun 2007.

Pada 1 Mac 2013, beliau dilantik sebagai Ketua Pengarah Kesihatan bagi menggantikan Datuk Seri Dr Hasan Abdul Rahman.

Beliau menyumbangkan banyak buah fikiran dalam jurnal tempatan dan antarabangsa dan menulis banyak bab buku teks tentang pembedahan endokrin.

Kepakarannya adalah dalam kanser endokrin payudara dan telah memberikan kepemimpinan dalam pelbagai pembelajaran serta program jangkauan kesihatan yang inovatif di seluruh Malaysia.

Pada Ogos 2017, beliau dilantik sebagai Ahli Majlis Tertinggi Jawatankuasa Eksekutif Komuniti Pakar Bedah Antarabangsa (ISS) untuk lima tahun iaitu dari tahun 2017 hingga 2019 dan tahun 2019 hingga 2021.

Pada 2020, beliau dan Menteri Kesihatan Dato' Seri Dr. Adham Baba bertanggungjawab dalam menangani wabak COVID-19 yang menular di Malaysia.

1. Perkhidmatan Cemerlang Tahun 2000 - Hospital Kuala Lumpur  (HKL)

2. Perkhidmatan Cemerlang Tahun 2004 -Jabatan Kesihatan Wilayah Persekutuan Kuala Lumpur (JKWPKL)

3. Royal Australasian College Of Surgeons Fellowship Training in Breast Endocrine Surgery - 1997

7. Advanced Management Program, Oxford Business School, UK - 2008

1. Royal Australasian College of Surgeons foundation visitor in Hong Kong - 2008

2. Tetamu khas Sri Lanka College of Surgeon di Colombo - 2010

4. 23rd Japanese Association of Endocrine Surgeons Lecture, Tokyo, Japan - 2011

5. Indian College of Surgeons S Vittal Oration, Kodaikanal, India 2011

6. 13th Congress of Asian Association of Endocrine Surgeon Plenary Lecture, Singapore 2012

7.  Royal Australasian College of Surgeons International Visitor, Kuala Lumpur - 2012

8. General Surgeons of Australia International Guest, Hobart, Tasmania 2012

9. Fellow of the Royal College of Physicians London, UK 2012

10. Goatcher Surgeon in Residence 2013, Royal Perth Hospital 2013


Anda Mahu Jana Pendapatan Sampingan Akibat Wabak Covid-19?

Perlumbaan pihak penyelidikan perubatan dan farmasi dalam membangunkan vaksin yang mampu mencegah seseorang daripada dihinggapi wabak Covid-19 sedang berjalan rancak.

Di seluruh dunia, banyak syarikat swasta yang didanai modal pembangunan dan penyelidikan oleh kerajaan-kerajaan negara dunia sedang mencari jalan menjadi pengeluar pertama vaksin tersebut, dengan ujian pertama menggunakan subjek manusia telah selamat dilakukan pada 17 Mac 2020 oleh syarikat Moderna.

Vaksin yang dilabelkan sebagai mRNA-1273 selamat disuntik ke dalam tubuh seorang wanita bernama Jennifer Haller di Seattle dan pemerhatian sedang dilakukan kepada beliau. Apa yang menarik untuk dibincangkan - kenapa ada manusia sanggup menjadikan dirinya ujikaji vaksin, membiarkan dirinya didedahkan kepada risiko jangkitan virus? Jawapannya mudah - wang.

Jangan terkejut pula sekiranya kami nyatakan - menjadi bahan ujikaji makmal merupakan pilihan karier sesetengah individu. Tidak ramai yang menjadikannya 'pekerjaan' sepenuh masa, tetapi ada yang memilih untuk menggunakan peluang yang ada sebagai peluang menambah pendapatan yang baik.

Di negara yang mana penyelidikan berkenaan perubatan berada pada tahap dan skala yang besar, keperluan untuk makmal kajian mendapatkan individu-individu yang sanggup dijadikan ujian berada pada tahap tinggi.

Di Malaysia, kita juga mempunyai badan kajian CRM atau Clinical Research Malaysia, di mana mereka setiap masa membuka pintu kepada sukarelawan yang mahu menawarkan tubuh mereka sebagai ujian.

Dalam peringkat antarabangsa, wujud beberapa agensi yang berfungsi untuk mencari sukarelawan perubatan seperti BioTrax yang diwujudkan, hanya untuk tujuan itu. Dengan menggunakan sistem pendaftaran dalam talian, BioTrax akan menawarkan 'kekosongan' yang perlu diisi oleh sukarelawan, bergantung kepada jenis ujian, separuh atau sepenuh masa serta lokasi.

Bertindak sebagai orang tengah, carian di laman web BioTrax menunjukkan agensi tersebut menawarkan kekosongan sukarelawan di banyak negara dengan anggaran bayaran dinyatakan secara terbuka. Bayarannya pula bergantung kepada durasi program. Sebagai contoh, sebuah program 11 hari melibatkan peserta lelaki yang perlu bermalam selama 10 hari di sebuah makmal membayar RM7,800 untuk kerja sukarelawan itu.

Sekiranya menjadi sukarelawan program dirasakan terlalu lama, ada juga pihak membuka penawaran kepada sukarelawan harian. Banyak pihak memerlukan individu untuk ujian imbasan MRI dengan bayaran RM550 keseluruhannya. Sekiranya amaun itu tidak cukup, anda boleh cuba menjadi sukarelawan imbasan PET atau 'positron emission tomography' yang mampu memberikan anda pulangan sehingga RM2,500 untuk satu sesi ujian.

Jika anda tak mahu diuji tetapi masih mahu menjana pendapatan, ada pihak menawarkan bayaran untuk anda menjawab borang kaji selidik perubatan. Bayarannya pula berbeza-beza mengikut jenis kaji selidik serta tempoh penyertaan anda.

Yang penting, untuk dibayar dalam mana-mana ujian tak kiralah bersifat klinikal ataupun hanya sekadar isian borang, komitmen penuh daripada sukarelawan diperlukan. Gagal akan menyebabkan anda tidak layak dibayar.

Berbeza dengan individu lain yang mengambil jalan karier normal, ada segelintir individu yang sengaja memilih untuk meletakkan tubuh mereka sebagai medan ujian penyelidik perubatan sepenuh masa.

Ini kerana mereka nampak keperluan untuk makmal penyelidikan mendapatkan sampel ujian melibatkan manusia perlu diisi, jadi peluang itu direbut oleh mereka. Sekiranya seseorang individu benar-benar serius menggunakan sepenuhnya segala peluang yang ada, tidak menghairankan jumlah pendapatan tahunan mereka mampu mencecah RM120,000 setahun.

Kerjanya tidak sukar malahan agak membosankan. Rutin mereka semasa 'bekerja' dipenuhi dengan aktiviti baring, berjalan-jalan atau berbual sekiranya ada sukarelawan lain bersama-sama.

Dalam kisah yang dikongsikan melibatkan sukarelawan sepenuh masa, seorang sukarelawan bernama Sam Spadino yang aktif di Minneapolis, Amerika Syarikat menyatakan bayaran yang beliau terima sehari kadangkala boleh mencecah RM1,100 hanya dengan hadir dan meluangkan 24 jam di sana.

Kisah bagaimana pengarah terkenal Robert Rodriguez (SIn City, Alita : Battle Angel) menyertai program klinikal menguji ubat-ubatan bagi mendapatkan dana membuat filem pertamanya terus diceritakan sehingga ke hari ini. Rodriguez menjadikan dirinya ujian selama sebulan, dibayar RM31,000 dan kesemua duit itu digunakan untuk menghasilkan filem 'El Mariachi'; melonjakkan namanya dalam industri Hollywood.

Jadi berapakah bayaran yang bakal diterima sukarelawan yang mahu menawarkan tubuh mereka untuk ujian pembangunan vaksin Covid-19? Agak lumayan juga.

Sebuah badan penyelidikan di London bernama hVIVO sedang mencari 24 orang sukarelawan yang mahu menjangkitkan badan mereka dengan virus SARS-CoV-2 berbentuk ringan, bagi mengkaji keberkesanan penawar yang sedang mereka bangunkan. Bayarannya? RM19,750 untuk keseluruhan program.

Program dua minggu yang akan dilakukan sepenuh di London, akan menjangkitkan 24 sukarelawan dengan dua strain coronavirus dari jalinan 0C43 dan 229E, yang dipercayai serupa dengan virus penyebab Covid-19. Selepas dijangkitkan, sampel daripada hidung dan darah akan diambil setiap hari bagi mendapatkan bacaan jumlah virus yang ada.

Malangnya, program ini dijalankan secara tertutup - tidak membenarkan pelawat hadir sepanjang program. Apa yang lebih menggerunkan, hubungan dengan sukarelawan lain dalam bentuk sentuhan tidak dibenarkan sama sekali jadi peserta akan menjalani isolasi 24 jam sehari selama 2 minggu.

Setiap orang akan dikurung dalam bilik masing-masing, dibekalkan dengan televisyen, sambungan wifi serta sebuah Playstation 3. Walaupun sudah masuk tahun 2020, mereka masih lagi membekalkan Playstation 3 untuk pesakit. Mungkin bajet mereka tak mencukupi.

Kami tinggalkan anda dengan satu soalan mudah - anda sanggup atau tidak dibayar untuk dijadikan bahan eksperimen, demi kesejahteraan masyarakat di masa depan?


Siapakah 'Patient Zero' Wabak Covid-19?

Pendapat popular mengaitkan pasar besar Hua Nan di Wuhan, China sebagai punca virus SARS-CoV-2, telah mula disanggah oleh kajian-kajian yang berjaya dilakukan.

Kajian terhadap sampel-sampel virus menemui petunjuk bahawa jangkitan sebenarnya telah berlaku lebih awal dari yang disangka, melibatkan seorang individu yang tidak diketahui identitinya; dipercayai hadir ke Wuhan sebelum Wuhan menjadi pusat penyebaran wabak berbahaya ini.

Kefahaman kita berkenaan pandemik Covid-19 malangnya membuka lebih banyak persoalan kepada persoalan : 'siapa sebenarnya individu pertama dijangkiti wabak tersebut?'

Kemajuan bidang  analisis genetik membolehkan penyelidik zaman moden mengkaji susur galur penyebaran virus, berdasarkan kepada sampel virus yang diperolehi. Dalam bidang perubatan, pesakit pertama yang dijangkiti diistilahkan sebagai pesakit indeks.

Bagaimanapun, istilah yang lebih popular digunakan masyarakat dunia adalah 'patient zero', menggambarkan kedudukannya sebagai 'titik mula' jangkitan yang berlaku.

Usaha untuk mencari pesakit indeks dalam kes Covid-19 sudah dimulakan selepas berlakunya jangkitan pneumonia besar-besaran, seawal bulan Disember tahun 2019 di China.

Kes-kes yang dapat dikenalpasti berpunca dari sebuah pasar basah di Wuhan, akhirnya menjadi lokasi utama pihak penyelidik menjalankan kajian bagi menjejaki pesakit indeks Covid-19. Pencarian peringkat awal itu bagaimanapun gagal menemui sebarang petunjuk yang membolehkan proses menemui individu punca wabak Itu.

Selepas kajian lebih mendalam dilakukan terhadap susur galur genetik virus SARS-CoV-2 dijalankan, terdapat bukti kukuh menunjukkan virus itu sebenarnya datang dari luar Wuhan, dengan beberapa daerah lain di China dilaporkan berpotensi menjadi punca asal virus tersebut.

Berdasarkan perbandingan 93 sampel virus SARS-CoV-2 yang diperolehi meliputi 12 negara dan empat benua, virus daripada dua kumpulan sampel dari Shenzhen di China dan satu lagi kes dari Washington State, Amerika Syarikat merupakan sampel virus paling lama wujud.

Dua sampel paling lama ini diambil daripada pesakit pertama yang disahkan dijangkiti di wilayah Guangdong, Shenzhen dan kes jangkitan pertama yang ditemui di Amerika Syarikat.

Kedua-dua pesakit dilapor melawat Wuhan sekitar anggaran penghujung bulan Disember sehingga pertengahan Januari 2020, tetapi tidak menjejaki pasar Wuhan yang dikatakan lokasi punca utama jangkitan.

Kajian genetik ke atas virus yang dijalankan turut mengesahkan virus itu sebenarnya sudah tersebar lebih awal, bermula pada penghujung November sebelum hadir di Wuhan.

Suasana kotor dan basah di pasar basah Hua Nan yang terletak di Wuhan bertindak sebagai pemangkin atau penggalak kepada penyebarannya.

Virus yang menyebabkan pandemik ketika ini pula adalah jalinan virus SARS-CoV-2 yang datang dari jalinan (strain) berbeza, berbanding dengan dua sampel virus SARS-CoV-2 yang ditemui pada dua pesakit di atas.

Penyelidik berpendapat seandainya dapat ditemui sampel paling tua awal wujud di kalangan pesakit di Wuhan, kemungkinan untuk menemui 'patient zero' yang dicari-cari boleh menjadi kenyataan.

Apa yang kita tahu setakat ini, rekod di China mencatatkan seorang lelaki tua berusia 70 tahun yang tinggal agak jauh dari pasar basah Wuhan merupakan individu pertama disahkan mengidap Covid-19.

Lelaki itu yang turut mengalami  penyakit alzheimer, dibawa ke hospital dalam keadaan tenat selepas beberapa hari berada dalam keadaan gering pada 1 Disember 2019.

Menurut siasatan pihak berkuasa China - disebabkan oleh keadaannya yang uzur, dia hanya tinggal di rumah serta tidak keluar ke mana-mana memberikan petunjuk dia bukanlah 'pesakit indeks' yang dicari.

Lelaki tua itu walaupun keadaannya uzur semasa dimasukkan ke hospital, tidak menampakkan sebarang simptom seperti demam panas atau masalah pernafasan yang menjadi petunjuk utama jangkitan Covid-19. Ahli keluarga beliau yang terdekat juga negatif sebarang bentuk jangkitan.

Sepuluh hari selepas warga emas itu dimasukkan ke hospital, 3 lagi kes jangkitan serupa ditemui. Dua daripada pesakit direkodkan tidak pernah menjejaki pasar basah Hua Nan.

Ketika inilah penyebaran virus mula berlaku secara besar-besaran. Penyebaran wabak di China berlaku dalam dua gelombang; pertama pada 8 Disember 2019 dan yang kedua pada 6 Januari 2020.

Lebih mengelirukan, bukan semua strain virus menunjukkan petunjuk virus itu datang dari Wuhan.

Terdapat bukti genetik menampakkan petanda ada individu yang datang dari luar Wuhan, hadir ke pasar basah itu lalu menyebabkan jangkitan pada persekitaran atau individu lain.

Jadi siapakah manusia pertama pertama virus SARS-CoV-2 penyebab Covid-19, dijangkiti oleh virus tersebut yang dipercayai datang daripada haiwan kelawar?

Kita belum tahu. Usaha pencarian ini masih cuba diteruskan penyelidik di China.

Satu fakta yang menarik untuk diperkatakan; kedudukan Shenzhen di mana virus paling lama wujud ditemui dengan Wuhan yang menjadi lokasi utama penyebaran virus adalah sekitar 1000 km. Anda bayangkanlah sendiri berapa besar skop jarak yang perlu diteliti dalam usaha mengenalpasti pergerakan virus bagi mencari patient zero Covid-19.

Pada Januari 2021, wakil Badan Kesihatan Sedunia, Maria Van Kerkhove mengisytiharkan kemungkinan 'patient zero' atau pesakit indeks Covid-19 ditemui adalah sangat sukar - jadi misteri ini akan terus kekal misteri.


Kronologi Lengkap Pandemik COVID-19 Di Malaysia Dan Seluruh Dunia

Ketika ini, seluruh dunia sedang memperkatakan tentang wabak yang sangat menakutkan, iaitu COVID-19.

Wabak yang telah diisytiharkan sebagai pandemik ini telah meragut lebih daripada 18,000 nyawa di seluruh dunia dan membuatkan kehidupan kita menjadi kucar-kacir.

Virus ini didakwa bermula di Wuhan, di wilayah Hubei, China dan kemudiannya merebak ke seluruh dunia.

Para saintis masih dalam proses penyiasatan dari mana datangnya virus yang dikenali sebagai novel coronavirus, 2019 nCoV atau SARS-CoV-2. Dalam masa yang sama, beberapa syarikat gergasi global

Sehubungan dengan perkembangan wabak COVID-19 yang semakin memburuk, iluminasi.com menyusun dan ingin berkongsi garis masa dari awal wabak ini bermula kepada yang terbaharu, sehingga 24 Mac 2020.

Pegawai Kesihatan China memberitahu Pertubuhan Kesihatan Dunia (WHO) mengenai sekumpulan 41 pesakit dengan pneumonia misteri. Kebanyakannya berkaitan dengan Pasar Borong Makanan Laut Huanan.

Walaupun 41 kes pertama dilaporkan pada 31 Disember, para saintis menegaskan bahawa virus itu mungkin telah mula tersebar dari orang ke orang seawal lewat bulan November.

Pihak berkuasa China mengenal pasti coronavirus jenis baru yang dipanggil novel coronavirus atau nCoV. Virus dalam keluarga coronavirus boleh menyebabkan selesema, radang paru-paru, dan SARS.

Kes novel coronavirus pertama di luar China dilaporkan di Thailand melibatkan seorang pelancong wanita berusia 61 tahun yang sebelum itu berada di Wuhan, China.

Lapangan terbang di Hong Kong, Singapura, Thailand, dan Korea Selatan juga mula melakukan ujian saringan demam ke atas para penumpang.

Wuhan diletakkan di bawah perintah kuarantin diikuti oleh wilayah Hubei dalam masa beberap hari.

Walaupun Wuhan mempunyai penduduk 11 juta penduduk, anggaran penduduk untuk wilayah sekitar adalah sekitar 60 juta penduduk. Ini menjadikan tindakan China itu sebagai kuarantin terbesar dalam sejarah.

Kementerian Kesihatan Malaysia (KKM) melalui Pusat Kesiapsiagaan dan Krisis Krisis Nasional (CPRC) menerima tiga laporan (dua di Sabah dan satu di Selangor) yang disyaki jangkitan novel coronavirus 2019 (2019-nCoV).

Kementerian Kesihatan kemudiannya mengesahkan bahawa 2 kes di Sabah adalah negatif.

KKM memaklumkan bahawa 8 kenalan rapat yang dikaitkan dengan kes pertama 2019-nCoV di Singapura berada di Johor Bahru dan dikuarantin.

Menteri Kesihatan Datuk Seri Dr Dzulkefly Ahmad mengesahkan kes pertama 2019-nCoV melibatkan tiga warga China yang masuk ke Malaysia melalui Johor dari Singapura pada 23 Januari. KKM menasihati supaya tidak pergi ke China jika tiada keperluan.

KKM merancang untuk memasang pengimbas terma di pintu masuk negara.

KKM mengenal pasti 26 hospital di seluruh negara sebagai langkah persediaan untuk mengendalikan kes-kes jangkitan 2019-nCoV yang disyaki yang memerlukan pemeriksaan dan rawatan lanjut.

Kerajaan memutuskan untuk menggantung sementara waktu semua kemudahan imigresen kepada warganegara China yang berasal dari bandar Wuhan dan wilayah Hubei dengan serta-merta.

Yang di-Pertuan Agong Al-Sultan Abdullah Ri'ayatuddin Al-Mustafa Billah Shah mengarahkan masjid di seluruh negara untuk melaksanakan solat hajat. Kementerian Pelancongan, Kesenian dan Kebudayaan (MOTAC) menubuhkan Jawatankuasa Pemulihan Pelancongan untuk memantau perkembangan terkini 2019-nCoV.

KKM mengesahkan tambahan tiga kes positif 2019-nCoV, menjadikan jumlah kumulatif kepada tujuh kes positif.

Perdana Menteri Tun Dr Mahathir berkata Malaysia bersiap sedia untuk membawa balik rakyat Malaysia dari Wuhan, China.

KKM mengesahkan satu lagi kes positif di kalangan kontak rapat (kes ke-8), menjadikan jumlah kumulatif meningkat kepada 8 kes.

Misi kemanusiaan khas untuk membawa rakyat Malaysia pulang dari wilayah Hubei diaktifkan berikutan wabak koronavirus di rantau itu.

Jawatankuasa ini diselaraskan oleh Agensi Pengurusan Bencana Nasional (Nadma) dengan kerjasama Kementerian Luar Negeri, Kementerian Kesihatan, Angkatan Tentera Malaysia dan Majlis Keselamatan Negara.

Kerajaan negeri Sabah memutuskan untuk menggantung sementara semua penerbangan berjadual dan sewa dari China ke Sabah dengan serta merta sehingga notis selanjutnya.

WHO mengisytiharkan darurat kesihatan global, yang mana hanya pernah dilakukan sebanyak 5 kali sebelum ini.

Ia merlibatkan wabak Ebola pada tahun 2013 di Afrika barat dan di Republik Demokratik Kongo pada tahun 2018, epidemik Zika pada tahu 2016, kemunculan polio di zon perang pada tahun 2014, dan pandemik selesema babi pada tahun 2009.

Semua orang Cina tempatan dan asing yang melawat China dalam tempoh 14 hari yang lalu dihalang masuk ke Sarawak dengan segera sehingga diberitahu.

Kedutaan Malaysia di Beijing menghantar satu pasukan ke Wuhan untuk menyelaraskan dan membantu dalam proses membawa pulang 120 rakyat Malaysia di wilayah Hubei berikutan wabak di negara itu.

Malaysia membawa pulang 107 rakyat Malaysia dan keluarga mereka yang terkandas di bandar Wuhan, yang mana telah ditutup oleh kerajaan China sejak 23 Januari.

Warganegara Malaysia berusia 41 tahun dari Selangor adalah antara 2 kes baru yang dilaporkan dan seorang lagi warganegara berusia 63 tahun yang tiba di Lapangan Terbang Antarabangsa Kuala Lumpur (KLIA) pada 18 Jan.

Dengan penambahan 2 kes positif baru, bilangan kes meningkat kepada 10. Kementerian Pelancongan, Kesenian dan Kebudayaan menyusun semula kempen Tahun Melawat Malaysia 2020 (VM2020) dengan mensasarkan pasaran baru berikutan jangkitan ini.

Seramai 74 orang yang dikenalpasti melalui pengesanan kontak berikutan kes pertama COVID-19 di Malaysia, di mana 35 kontak rapat dikesan dan sampel diambil dari mereka serta ditempatkan di bawah perintah pengawasan.

2 daripada 107 individu yang pulang ke Malaysia melalui misi Bantuan Kemanusiaan dan Bantuan Bencana (HADR) telah disahkan positif COVID-19, menjadikan jumlah kes positif yang terkumpul di Malaysia kepada 12 orang.

Seorang wanita Malaysia iaitu jangkitan novel coronavirus tempatan pertama, dan wanita Cina dari Wuhan adalah dua kes terbaru yang disahkan terbaharu. Jumlah kes meningkat kepada 14, termasuk 10 warga China dan 4 penduduk tempatan.

Satu lagi kes positif telah dikenal pasti, menjadikan jumlah kes positif di negara ini kepada 15.

Kes terbaru melibatkan seorang pelancong wanita berusia 59 tahun dari Wuhan, China, yang memasuki Malaysia pada 21 Januari.

Dr. Li Wenliang yang merupakan pemberi maklumat berkenaan dengan virus ini telah meninggal dunia.

Li meninggal dunia sebulan selepas beliau menghantar mesej amaran kepada doktor lain, menggambarkan sekumpulan pesakit dengan gejala seperti pneumonia yang membimbangkan di hospital tempat beliau bekerja.

Polis Wuhan telah memaksa Li menandatangani surat yang mengatakan bahawa beliau "membuat kenyataan palsu."

Li sendiri dijangkiti virus ini selepas merawat pesakit yang dijangkiti novel coronavirus.

Selepas kematian Li, media sosial China dipenuhi dengan luahan duka dan kemarahan. Banyak muat naik memaparkan hashtag yang mengatakan "Kami mahu kebebasan bersuara."

Seorang wanita Cina dari Wuhan disahkan positif, membawa jumlah jangkitan di Malaysia kepada 16 kes.

Seorang wanita warganegara tempatan berusia 65 tahun telah menjadi kes positif iaitu kes ke- 17. Wanita ini adalah ibu mertua kes-9 di Malaysia yang dilaporkan pada 4 Februari.

Jumlah kematian di China melebihi epidemik Sindrom Pernafasan Akut Teruk (SARS) pada tahun 2002-2003, yang membunuh 774 nyawa di seluruh dunia.

Malaysia mencatatkan 18 kes positif termasuk tiga kes yang pulih sepenuhnya setakat ini. Kes terbaru melibatkan seorang lelaki tempatan berusia 31 tahun yang bekerja di Macau yang kembali ke Malaysia pada 1 Februari.

Malaysia dan Singapura bersetuju untuk membentuk Jawatankuasa Bersama berikutan penyebaran novel coronavirus 2019 (2019-nCov). Ia diketuai oleh timbalan menteri kesihatan dari kedua-dua negara.

WHO mengumumkan bahawa penyakit koronavirus baru ini akan dipanggil sebagai "COVID-19."

KKM menerima 26 pengimbas terma untuk ditempatkan di semua pintu masuk ke negara, menjadikan jumlah pengimbas sebanyak 80 orang.

Menteri Kesihatan, Datuk Seri Dr Dzulkefly Ahmad berkata bahawa daripada 550 kontak rapat dan mereka yang mempunyai gejala di 18 makmal awam yang diuji, hanya 18 yang disahkan positif setakat ini.

Kes COVID-19 mula melonjak di Korea Selatan. Seorang wanita berusia 61 tahun (kes ke-31) yang digelar sebagai "superspreader" telah menyebabkan lonjakan kes di negara itu.

Dia yang mempunyai kontak rapat dengan sekitar 1,000 orang ahli Gereja Shincheonji sebelum itu enggan untuk melakukan saringan novel coronavirus.

Akibatnya, 5,382 kes di Korea Selatan berpunca daripada wanita ini. Baca selanjutnya di sini.

Satu lagi kes positif telah disahkan, menjadikan 19 kes kesemuanya. Kes terbaru melibatkan seorang wanita berusia 39 tahun dari China, yang kebetulan merupakan rakan pesakit kes ke-14 dan anak perempuan kepada kes ke-16.

3 kes positif telah disahkan, menjadikannya 22 jumlah setakat ini.

Kes-kes baru melibatkan seorang lelaki dan seorang wanita dari China serta seorang wanita Amerika Syarikat berusia 83 tahun, yang merupakan seorang penumpang di sebuah kapal persiaran yang berlabuh di Kemboja pada 13 Feb.

Seorang pelancong China yang diuji positif virus ini meninggal dunia di Perancis, menjadikannya kematian pertama di Eropah akibat wabak COVID-19.

Negara-negara jiran seperti Turki dan Pakistan menutup sempadan mereka dengan negara itu. Iraq juga telah mengenakan sekatan kemasukan ke atas rakyat Iran.

Iran juga telah membebaskan 54,000 banduan buat sementara waktu untuk mencegah wabak ini di penjara.

Perdana Menteri Malaysia sementara Tun Dr Mahathir Mohamad mengumumkan Pakej Rangsangan Ekonomi 2020 dalam usaha meningkatkan ekonomi berikutan kesan wabak virus ini.

3 lagi kes disahkan menjadikan jumlah keseluruhan kepada 25, manakala 22 lagi sedang dirawat dan dibenarkan pulang.

Pesakit ke-23 adalah warga Malaysia yang pulang dari Jepun, pesakit ke-24 adalah seorang wanita Jepun berusia 41 tahun yang bekerja di Malaysia manakala kes ke-25 adalah lelaki Itali berusia 54 tahun yang berkahwin dengan rakyat Malaysia dan tinggal di sini.

KKM mengesahkan 4 lagi kes positif menjadikan 29 kes setakat ini.

Kes ke-26 26 adalah lelaki berusia 52 tahun yang telah pergi ke Shanghai, China pada pertengahan Januari, kes ke-27 adalah jururawat wanita berusia 20 tahun yang menjalani latihan jangka pendek di sebuah hospital swasta yang mengendalikan kes ke-24, kes ke-28 adalah lelaki berumur 45 tahun yang merupakan rakan sekerja pesakit ke-25, dan kes ke-29 adalah seorang wanita berusia 35 tahun yang ditahan di sebuah hospital swasta pada 21 Feb.

KKM mengesahkan 7 lagi kes melibatkan rakyat Malaysia dan jumlah keseluruhan meningkat kepada 36.

Semua kes terbaru berlaku disebabkan kontak rapat dengan pesakit ke-26 pada 29 Februari.

14 lagi kes baharu dilaporkan dan jumlah kes di Malaysia meningkat kepada 50.

5 individu disahkan positif dan dikenal pasti mempunyai kontak rapat dengan pesakit ke-26, menjadikan jumlah kes sebanyak 55 kes.

Seramai 28 orang lagi disahkan positif COVID-19, dengan jumlah kes meningkat kepada 83 kes.

Jumlah kes COVID-19 melonjak kepada 93 kes selepas 10 individu lagi disahkan positif.

6 lagi kes dilaporkan membawa kepada 99 kes secara keseluruhan. Semua kes terbaharu dikaitkan dengan kontak rapat dengan kes kelompok ke-26.

Sebanyak 18 kes COVID-19 dilaporkan, denga  jumlah kes melepasi 100 kes untuk kali pertama iaitu sebanyak 117 kes. Salah satu kes terbaharu iaitu kes ke-101 melibatkan seorang lelaki yang baru sahaja pulang dari Iran.

Sebanyak 12 lagi kes baharu dilaporkan di Malaysia, menjadikan jumlah keseluruhan kepada 129 kes. Kesemua yang disahkan positif adalah dari kumpulan pesakit dibawah siasatan (PUI), kontak rapat dan misi Bantuan Kemanusiaan dan Bantuan Bencana (HADR).

20 kes COVID-19 baharu dilaporkan menjadikan 149 kes secara keseluruhan.

WHO mengisytiharkan wabak ini sebagi pandemik, berdasarkan geografi virus ini tersebar, keterukan penyakit yang disebabkannya dan kesannya kepada masyarakat.

9 lagi kes positif dilaporkan, jumlah keseluruhan sebanyak 158 kes.

Malaysia masih belum melaporkan kes COVID-19 secara sporadik atau terpencil. Kes ke-131 yang sebelum ini dilaporkan sebagai sporadik adalah tidak benar selepas satu siasatan lanjut oleh KKM mendapati bahawa pesakit itu adalah salah satu daripada mereka yang hadir dalam perhimpunan agama Tabligh di masjid Sri Petaling dari 27 Feb hingga 1 Mac.

Sebanyak 39 lagi kes COVID-19 dilaporkan, 38 daripadanya adalah kumpulan PUI dan satu kes lagi dari kumpulan kontak rapat.

Jumlah kes meningkat kepada 238 kes selepas 41 kes baharu dilaporkan. Semua kes terbaru melibatkan kelompok perhimpunan tabligh yang terdiri daripada 37 kes PUI dan 4 lagi dari kontak rapat.

Sejumlah 190 kes COVID-19 telah dilaporkan di Malaysia, yang terbanyak setakat ini menjadikan jumlah kes kepada 428 kes. Siasatan awal menunjukkan bahawa majoriti kes dikaitkan dengan kelompok tabligh di Masjid Sri Petaling.

Pertambahan 125 lagi kes positif COVID-19 menjadikan jumlah keseluruhan 553 kes. 95 daripada 125 kes baharu ini melibatkan kelompok jemaah tabligh di masjid Sri Petaling.

Perdana Menteri Malaysia ke-8 Tan Sri Muhyiddin Yassin mengumumkan Perintah Kawalan Pergerakan selama 14 hari dari 18 Mac hingga 31 Mac.

Malaysia mencatatkan kematian COVID-19 pertama dan ke-2 pada hari yang sama.

Kematian COVID-19 pertama melibatkan kes ke-358 iaitu seorang Seorang paderi di Sarawak menjadi mangsa pertama COVID-19 di negara ini selepas disahkan positif virus itu pada 15 Mac 2020.

Kematian kedua dicatatkan pada hari yang sama melibatkan kes ke-178, iaitu seorang lelaki warga Malaysia di Johor berumur 34 tahun, yang pernah hadir ke perhimpunan tabligh di Sri Petaling (yang dianjurkan selama 27 Februari hingga 1 Mac).

Itali mencatatkan 475 kematian akibat COVID-19, jumlah kematian tertinggi dalam sehari bagi mana-mana negara sejak wabak itu bermula.

Melibatkan seorang wanita berusia 79 tahun warganegara Malaysia . Bermula dengan demam dan batuk selama 5 hari dan telah dimasukkan ke Borneo Medical Centre pada 16 Mac. Dibawa pulang oleh keluarga pada 17 Mac 2020 dan disahkan meninggal dunia pada 18 Mac 2020.

Mempunyai kontak dengan dua orang lagi yang disahkan positif iaitu anak lelaki dan anak perempuan beliau.

Membabitkan pesakit daripada kes ke-152, iaitu seorang lelaki tempatan berusia 58 tahun, daripada kelompok jemaah tabligh yang mula bergejala pada 9 Mac lalu di Hospital Tawau.

Itali melaporkan dua angka kematian tertinggi dalam sehari bagi mana-mana negara iaitu sebanyak 627 kematian pada 20 Mac dan 793 kematian pada 21 Mac.

4 kes kematian terbaharu dicatatkan di Malaysia iaitu kematian ke-5, 6, 7 dan 8.

Kematian ke-5 membabitkan kes ke-238, seorang lelaki warga tempatan berusia 50 tahun daripada kluster jemaah tabligh. Beliau dimasukkan ke Hospital Melaka pada 12 Mac 2020 dengan gejala jangkitan pernafasan akut teruk.

Kematian ke-6 melibatkan kes ke-1032, iaitu  anak perempuan kes kematian ke-3 yang berusia 40 tahun. Mengalami demam dan batuk sejak 7 Mac 2020 dan dimasukkan ke Hospital Umum Sarawak pada 18 Mac 2020. Disahkan meninggal dunia pada jam 1.20 tengah hari pada 21 Mac 2020.

Kematian ke-7 melibatkan kes ke-290, seorang lelaki warganegara Malaysia berumur 57 tahun. Beliau mempunyai sejarah perjalanan ke Vietnam dan kontak dengan kes positif COVID-19 dari kluster tabligh.

Kematian ke-8 melibatkan kes ke-781, iaitu seorang lelaki warganegara Malaysia berusia 69 tahun daripada kluster tabligh.

Tambahan 3 kes kematian di Malaysia iaitu kematian ke-9, 10 dan 11.

Kematian ke-9 melibatkan kes ke-890 yang juga merupakan kes kematian pertama di kalangan kakitangan kesihatan iaitu seorang doktor perubatan.

Beliau mempunyai sejarah perjalanan ke Turki. Beliau dimasukkan ke Hospital Tuanku Fauziah, Kangar pada 17 Mac 2020 selepas mengalami simptom Jangkitan Pernafasan Akut Teruk.

Kematian ke-10 melibatkan kes ke-259, seorang lelaki berusia 74 tahun dari kluster jemaah tabligh.

Beliau dimasukkan ke hospital Pulau Pinang pada 13 Mac selepas mengalami simptom pada 8 Mac dan diberikan bantuan alat pernafasan sebelum meninggal dunia pada jam 4.05.

Kematian ke-11 melibatkan kes ke-1070, seorang lelaki tempatan berumur 70 tahun. Beliau mempunyai sejarah perjalanan ke luar negara dan dirawat di Unit Rawatan Rapi (ICU) Hospital Canselor Tuanku Muhriz.

Tambahan 3 kematian di Malaysia iaitu kematian ke-12, 13 dan 14.

Kematian ke-12 melibatkan kes ke-1,114 iaitu lelaki berumur 70 tahun yang juga warga tempatan. Beliau ialah jemaah tabligh yang menghadiri perhimpunan di Masjid Jamek Seri Petaling dan dirawat di Hospital Kluang.

Kematian ke-13 melibatkan kes ke-1,006, seorang lelaki berumur 49 tahun warganegara Malaysia. Beliau yang dirawat di Hospital Umum Sarawak adalah anak kepada kes ke-1,031 dan abang kepada kes ke-1032 (kes kematian ke-6).

Kematian ke-14 melibatkan kes ke-595 iaitu wanita berusia 51 tahun warganegara  Malaysia. Mangsa adalah kontak rapat dengan kes positif COVID-19 dari kluster tabligh dan dirawat di Hospital Miri sebelum disahkan meninggal dunia.

New York City mengesahkan 21,000 kes COVID-19, menjadikannya pusat terbesar wabak ini di Amerika Syarikat.

Tambahan 2 kes kematian di Malaysia iaitu kematian ke-15 dan 16.

Kematian ke-15 melibatkan kes ke-1519, iaitu seorang lelaki warganegara Malaysia berusia 71 tahun. Beliau yang mempunyai sejarah penyakit kronik berasal dari Melaka dan mempunyai kontak dengan kes ke-703 yang telah menghadiri perhimpunan tabligh di Masjid Sri Petaling baru-baru ini.

Kematian ke-16 melibatkan kes ke-1334, iaitu seorang warga tempatan berusia 75 tahun dan mempunyai latar belakang penyakit kronik. Mangsa mula menunjukkan gejala lima hari sebelum dimasukkan ke Hospital Angkatan Tentera Tuanku Mizan pada 16 Mac lalu dan seterusnya dipindahkan ke Hospital Kuala Lumpur pada 18 Mac.

Di peringkat global, pihak berkuasa melaporkan lebih daripada 417,693 kes yang disahkan COVID-19, dengan kira-kira 290,776 kes aktif dan berterusan, sekitar kira-kira 108,312 pulih dan 18,605 kematian.

3 lagi kematian terbaharu dicatatkan di Malaysia, menjadikan jumlah kes positif COVID-19 kepada 1,796 kes dengan 19 kematian.

Kematian ke-17 melibatkan kes ke-1,251 iaitu seorang warganegara Malaysia berusia 66 tahun dan menghidap beberapa penyakit kronik serta disyaki mempunyai sejarah kontak dengan kes positif COVID-19. Beliau telah mula menunjukkan gejala seminggu sebelum dimasukkan ke Hospital Pakar Sultanah Fatimah, Muar pada 20 Mac 2020.

Kematian ke-18 melibatkan kes ke-1,625, seorang lelaki warganegara Malaysia berumur 56 tahun yang juga dia mempunyai latar belakang penyakit kronik.

Kematian ke-19 merupakan kes ke-1,246, seorang wanita warganegara Malaysia berumur 68 tahun.

Sementara itu, Datuk Dr. Noor Hisham berkata, seramai 1,895 anggota kesihatan yang menguruskan pesakit COVID-19 di fasiliti kesihatan KKM bebas daripada jangkitan COVID-19.

Perdana Menteri Tan Sri Muhyiddin Yassin mengumumkan lanjutan Perintah Kawalan Pergerakan yang sepatutnya berakhir pada 31 Mac 2020 kepada 14 April 2020.

Beliau memberitahu bahawa lanjutan tempoh tersebut diputuskan berikutan trend positif baharu dijangka akan berterusan.

Sama-sama kita doakan agar wabak ini akan segera pulih dan Malaysia terselamat daripada bahaya yang lebih buruk.


10 Negara Eropah Yang Telah Melaksanakan Perintah Berkurung Akibat COVID-19

Ketika ini, sebahagian daripada negara-negara Eropah telah mengenakan perintah berkurung untuk memerangi penyebaran virus yang menyebabkan COVID-19.

Yang terbaru menyertai pelaksanaan ini adalah United Kingdom, mengikuti jejak langkah Belgium, Perancis, Itali dan Sepanyol dengan memperkenalkan langkah-langkah ketat yang dapat membatasi pergerakan orang ramai dari rumah mereka.

Banyak negara di seluruh benua ini juga  telah mengenakan langkah-langkah drastik untuk menghadkan perhimpunan awam dan kebebasan pergerakan.

Sekurang-kurangnya 18,000 nyawa di seluruh dunia telah melayang akibat penyakit ini menurut data Pertubuhan Kesihatan Sedunia (WHO) dan Eropah kini telah dijuluki sebagai "pusat epidemik" oleh WHO.

Dasar pengasingan diri oleh Belgium di seluruh negara akan dijalankan sehingga 5 April.

Penduduk mesti tinggal di rumah kecuali jika mereka perlu pergi bekerja, pasar raya, kemudahan kesihatan atau melawat orang yang memerlukan.

Pihak berkuasa bergantung pada rasa kewajipan setiap rakyat Belgium dan menghormati keputusan-keputusan yang diambil untuk melindungi mereka, saudara-saudara mereka dan orang tersayang. Hanya komitmen peribadi masing-masing sahaja yang akan membolehkan langkah-langkah ini mempunyai kesan yang nyata terhadap situasi ini," kata kerajaan Belgium.

Pada 23 Mac 2020, Perdana Menteri Denmark, Mette Frederiksen mengumumkan untuk melanjutkan dua minggu lagi ke atas sekatan yang dibuat bagi mengekang COVID-19.

Perhimpunan lebih daripada 10 orang telah diharamkan, pekerja sektor awam dengan jawatan yang tidak kritikal telah diarahkan untuk tinggal di rumah, sementara tempat-tempat awam telah ditutup.

Perdana Menteri Perancis Edouard Philippe mengumumkan pada 23 Mac untuk meneruskan sekatan yang bertujuan untuk menghentikan penyebaran coronavirus baru, termasuk menutup pasar makanan segar.

Selain daripada menutup pasar, Edouard berkata orang awam hanya boleh keluar berhampiran rumah mereka sahaja untuk tempoh 1 jam, sehari sekali dan hanya untuk perkara-perkara penting seperti menjaga kesihatan, membeli makanan dan berjumpa doktor.

Rakyat Perancis diminta untuk menjelaskan pergerakan mereka dengan satu borang yang mana mereka harus tunjukkan kepada pihak berkuasa.

Kegagalan untuk berbuat demikian atau jika mereka didapati berada jauh dari rumah seperti yang ditetapkan, denda di antara €135 (RM650) hingga €1,500 (RM7,200) akan dikenakan.

Bagi pesalah berulang, denda sehingga €3,700 (RM17,700) beserta hukuman penjara boleh dikenakan.

Lebih daripada 4,000 saman sedemikian telah dikeluarkan pada hari pertama pelaksanaannya di Perancis.

Kerajaan Perancis juga membuka pusat-pusat pengasingan diri bagi golongan gelandangan.

Setakat ini Berlin masih belum melakukan perintah berkurung di seluruh negara, namun memberi amaran bahawa bahawa ia mungkin akan dilaksanakan.

Canselor Angela Merkel berkata pada 22 Mac bahawa semua perhimpunan lebih daripada dua orang akan diharamkan di Jerman untuk sekurang-kurangnya dua minggu" bagi menghentikan penyebaran pandemik COVID-19.

Rakyat Jerman diminta untuk menjarakkan diri sejauh 1.5 meter manakala restoran dan salun akan ditutup.

Menteri Pertahanan, Annegret Kramp-Karrenbauer juga mengumumkan bahawa seramai 2,300 askar simpanan dan 900 pegawai kesihatan simpanan telah digerakkan.

Tetapi Bavaria menjadi negeri pertama dalam 16 negeri Jerman yang memperkenalkan perintah berkurung pada 20 Mac, dengan sekatan yang sama seperti diperkenalkan oleh Belgium dan Perancis.

Ia termasuklah penutupan semua restoran dan bar, kecuali mereka yang menawarkan perkhidmatan penghantaran sahaja.

Kerajaan Greece telah memperkenalkan perintah berkurung di seluruh negara pada hari 23 Mac 2020.

Pengecualian ke atas perintah berkurung ini termasuklah untuk pergi bekerja, ke klinik atau hospital membeli barangan runcit dan ubat-ubatan, keluar untuk bersenam, dan membawa anjing bersiar-siar.

Ireland merupakan salah satu negara terbaharu yang mengenakan sekatan besar-besaran pada 24 Mac 2020.

Perdana Menteri Ireland Leo Varadkar mengumumkan tindakan yang belum pernah terjadi sebelumnya itu untuk membendung penyebaran virus membunuh ini.

Kedai-kedai yang tidak penting diarahkan untuk ditutup, bersama dengan tempat-tempat awam indoor atau outdoor, hotel, kafe dan restoran.

Penjarakan sosial sangat digalakkan dan orang ramai digesa untuk mengelakkan sebarang pergerakan tidak penting.

Merupakan negara di dunia yang paling teruk terkesan akibat SARS-CoV-2, Itali adalah negara anggota EU pertama yang memperkenalkan lockdown.

Kawasan utara negara ini adalah yang pertama yang terlibat dengan langkah-langkah pengurungan yang kemudiannya diperluaskan ke seluruh Itali.

Namun menurut angka yang dikeluarkan pada 18 Mac oleh menteri dalam negeri Itali, lebih daripada 43,000 orang didapati telah melanggar langkah pembendungan ini.

Negara kedua paling teruk terjejas di Eropah selepas Itali, Sepanyol mengambil langkah drastik dalam mengekang pergerakan rakyatnya selepas angka korban meningkat.,

Perdana Menteri Pedro Sanchez mengumumkan darurat pada 14 Mac, mengurung orang ramai di rumah mereka kecuali dengan alasan tertentu.

Ia termasuklah membeli-belah barangan asas, perjalanan ke dan dari tempat kerja, keperluan perubatan, melawat mereka yang memerlukan, atau untuk mengambil wang. Orang awam dibenarkan untuk membawa anjing peliharaan keluar, tetapi tidak dibenarkan jogging.

Denda untuk pesalah bermula dari € 100 (RM480) dan boleh menjadi lebih tinggi.

Kerajaan Switzerland telah mengeluarkan arahan baru pada 24 Mac yang meminta orang ramai untuk tinggal di rumah.

Perhimpunan melebihi lima orang telah diharamkan dan memaksa orang dalam mana-mana kumpulan untuk berada dalam jarak 2 meter.

Langkah-langkah itu akan berlangsung sehingga 19 April dan orang ramai dinasihatkan untuk tinggal di rumah selain dari sebab-sebab yang sama seperti di beberapa negara Eropah lain.

Walau bagaimanapun, kerajaan Switzerland lebih memilih untuk tidak bercakap mengenai "pengasingan".

Menteri Dalam Negeri Switzerland telah mengkritik langkah-langkah tegas yang telah diambil di negara jiran iaitu Itali dan Perancis sebagai "tontonan politik".

Pihak berkuasa kesihatan Switzerland menganggarkan jumlah pesakit COVID-19 yang terkorbang adalah seramai 86 orang pada 24 Mac, dengan lebih daripada 8,800 jangkitan.

Perdana Menteri United Kingdom Boris Johnson mengumumkan kawalan ketat ke atas pada pergerakan pada 23 Mac 2020.

Orang awam hanya boleh meninggalkan rumah untuk "tujuan yang sangat terhad", iaitu membeli barangan asas yang penting dan perjalanan ke tempat kerja jika perlu, untuk keperluan perubatan,  membantu orang yang memerlukan, atau bersenam. bekerja jika "mutlak diperlukan", untuk keperluan perubatan atau membantu orang lain yang memerlukan, atau untuk bersenam.

Kebanyakan kedan dan tempat-tempat awam telah ditutup, perhimpunan lebih daripada 2 orang telah diharamkan melainkan dengan orang yang tinggal serumah.

Langkah-langkah ini dilaksanakan sekurang-kurangnya untuk tempoh 3 minggu kata Boris Johnson.

Pada akhir minggu lalu beliah mengumumkan bahawa kafe, pub dan restoran terpaksa ditutup untuk cuba membendung penyebaran COVID-19.

Tetapi mesej mendesak orang ramai untuk tinggal di rumah yang dibuat berulang-ulang kali sehingga kini tidak diendahkan, dan pada 24 Mac, kereta api bawah tanah London dilaporkan masih sesak dengan orang ramai.

Minggu lepas puluhan stesen kereta api bawah ditutup kerana datuk bandar London mendesak penduduknya untuk mendengar nasihat kerajaan mengenai penjarakan sosial.

Pihak berkuasa UK turut berdebat mengenai penguatkuasaan dengan kebimbangan bahawa polis mereka mungkin tidak mempunyai cara untuk mengawal kebebasan pergerakan dengan berkesan.


Kisah Silam Joaquin Phoenix Membesar Dalam Kultus Ajaran Sesat

Bila disebut nama Joaquin Phoenix satu masa dulu, lebih ramai akan mengingati aktor itu atas tragedi yang menimpa abangnya, River Phoenix. Joaquin seolah ditakdirkan akan terus dibayangi bakat dan populariti mendiang abangnya River yang diakui antara aktor muda terbaik pernah muncul dalam industri Hollywood ketika itu.

Nama Joaquin kurang menyerlah dahulu tetapi kini, lakonan beliau dalam filem 'Joker' yang serba menjadi mengakibatkan ramai peminat dihantui tarian dan senyumanya yang sedih dan ngeri. Itupun selepas ramai yang mempertikaikan pemilihan beliau untuk membawa watak tersebut pada awalnya.

Disebalik sumbangan melahirkan dua anak seni berbakat besar, keluarga Phoenix sebenarnya menyimpan satu kisah silam yang cukup sukar untuk mereka ceritakan pada sesiapa. Mereka sekeluarga adalah bekas anggota kultus ajaran sesat agama Kristian yang dikenali sebagai 'Children of God.'

Joaquin Rafael Bottom lahir pada 28 Oktober 1974, anak ketiga daripada lima orang adik beradik. Abang sulungnya River Bottom lahir pada tahun 1970, empat tahun lebih tua berbandingnya.

Ibu bapa mereka John Lee Bottom dan Arlyn Bottom berkahwin pada tahun 1969. Setahun berikutnya tidak lama selepas kelahiran anak pertama mereka, kedua-duanya mengambil keputusan untuk menyertai kumpulan pendakwah Kristian yang aktif di California iaitu Children of God, bagi menyebarkan ajaran agama.

Kehidupan gerakan pendakwah ini membawa John Lee dan Arlyn serta River yang masih kecil, merantau ke sana sini, hidup di merata-rata tempat bergantung kepada lokasi di mana mereka diperlukan. Atas sebab itu, Joaquin lahir di San Juan yang terletak dalam negara Puerto Rico; salah satu negara di mana gerakan Kristian itu aktif. Dalam tempoh beberapa tahun, mereka anak beranak mula bergerak di beberapa buah negara Amerika Selatan selain daripada Amerika Syarikat dan Mexico.

Bagaimanapun, hubungan keluarga Phoenix dengan gerakan Children of God terhenti pada 28 Oktober 1977. Anak beranak Phoenix memilih untuk melarikan diri daripada organisasi itu, menumpang sebuah kapal kargo dari Venezuela yang hendak belayar ke Miami. Pada ketika itu, Joaquin baru berusia 3 tahun.

John Lee dan Arlyn mengambil keputusan drastik, meninggalkan gerakan ajaran Kristian itu yang dipercayai telah menyimpang jauh walaupun pada ketika itu, kedua-duanya dilantik sebagai Archbishop Children of God di Venezuela dan Trinidad.

Kembalilah mereka ke Amerika Syarikat memulakan hidup baru tanpa ada wang yang mencukupi, kerana berasa bimbang diapa-apakan pengikut kultus yang semakin hilang akal.

Kultus 'Children of God' bermula pada tahun 1968, diasaskan oleh seorang lelaki bernama David Berg dengan nama gerakan 'Teens for Christ.'

Pada era tersebut, nama Berg agak terkenal sebagai seorang individu yang rajin menyebarkan ajaran Kristian di merata-rata tempat bersama ahli keluarganya. Berg juga dikenali ramai kerana hasratnya mahu menarik minat golongan remaja menjadi penyebar ajaran Kristian, sebagai pengajar yang efektif dengan pengenalan kaedah yang sistematik.

Bagaimanapun sambutan terhadap 'Teens for Christ' agak kurang memberangsangkan. Berg serta ahli keluarganya mula mencari kaedah lain bagi meluaskan pengaruh mereka. Pada tahun 1969, Berg mengubah gerakan ajaran Kristian yang diasaskannya kepada 'Children of God' dengan harapan agar golongan dewasa turut sama dapat dipelawa menyertai komuniti mereka.

Bermula dengan hanya seramai 50 ahli kumpulan, dalam tempoh 8 bulan mereka berkembang sehingga mencecah 200 keahlian. Kesemuanya bersetuju untuk berkelana ke sana ke mari mengajar orang ramai tentang kasih sayang Jesus Christ. Setahun berikutnya pada tahun 1970; Berg mula meminta agar pengikutnya menggelarkan dirinya 'Moses.'

'Children of God' mengamalkan kehidupan berkomuniti, saling bekerjasama antara satu sama lain, berdikari sendiri tanpa perlu ada kerja tetap serta hanya bergantung hidup dengan bantuan-bantuan yang mereka terima; atas kerja dakwah mereka.

Ajaran Berg yang pada awalnya bersih, mula menekankan kepentingan hubungan seksual antara manusia sebagai fokus utama.

Mereka juga memberikan penekanan bahawa sebarang bentuk hubungan seksual perlulah digalakkan - tak kiralah sama ada seks sumbang mahram atau seks dengan individu bawah umur, kerana menurut pegangan mereka - manusia memang diciptakan sebegitu rupa.

Itulah penyebab utama nasib yang menimpa abang Joaquin, River sejak kecil. River mengakui dia diminta mengadakan hubungan seks seawal usia 4 tahun. Dalam temuramah bersamanya sebelum beliau meninggal dunia, River mengakui tuntutan seksual di kalangan komuniti Children of God membolehkan apa saja bentuk hubungan kerana semuanya dibolehkan.

River memilih untuk melupakan apa yang telah berlaku serta enggan menceritakan pengalaman buruk yang telah dilaluinya. Apa yang dia sudi kongsikan, kanak-kanak seperti dia diajar dan digalakkan untuk menggemari hubungan intim, sehingga diarah menyertai ibu bapa sendiri menjalani hubungan seks. Selain itu ahli kultus yang berpangkat tinggi juga digalakkan untuk melakukan seks dengan kanak-kanak. Tidak jelas adakah River pernah menjadi mangsa pencabulan seksual oleh individu dewasa lain.

Apa yang berlaku pada River, Joaquin serta adik beradik mereka serta apa yang telah dilalui John Lee dan Arlyn, sehingga kini belum pernah didedahkan. Dalam hal ini, penulis memilih untuk bersangka baik dengan John Lee dan Arlyn dan menganggap perkara-perkara aneh yang terjadi, telah berlaku di luar pengetahuan mereka berdua.

Selepas mendapat arahan rasmi mengarahkan agar ahli komuniti wanita perlu menawarkan ganjaran seks kepada mana-mana individu yang berpotensi menjadi ahli komuniti mereka, John Lee dan Arlyn merasakan sudah tiba masanya untuk mereka membawa anak-anak mereka keluar; meninggalkan kultus yang menjadi keluarga mereka bertahun lamanya.

Keluarga itu berjaya melarikan diri daripada kompaun kawasan yang mereka diami sebelum menumpang sebuah kapal kargo kerana ketiadaan wang untuk perjalanan. Sekembalinya mereka di Amerika Syarikat, John Lee dan Arlyn mengambil keputusan menukarkan nama keluarga mereka kepada 'Phoenix' demi melindungi identiti mereka daripada pengetahuan ahli kultus. River Bottom menjadi 'River Phoenix'. Joaquin Bottom mahu menjadi 'Leaf Phoenix.'

Kedua ibu bapanya merasakan nama itu sesuai untuk dijadikan nama keluarga mereka, kibarat peluang kedua yang dikurniakan pada mereka untuk memulakan hidup baru - sama seperti seekor burung phoenix yang hidup kembali selepas mati.

Leaf Phoenix kekal dengan nama itu sehingga remaja, sebelum kembali menggunakan nama kelahirannya - 'Joaquin Phoenix.'

Walaupun masih dihantui kisah silam yang sadis, keluarga Phoenix mula mengorak langkah memulakan kembali hidup mereka.

Selepas hampir 10 tahun hidup dalam kultus yang tidak menyediakan sebarang bentuk bantuan kewangan, keluarga Phoenix mesti mencari pekerjaan bagi mendapatkan rezeki. River diberikan tanggungjawab sebagai anak sulung untuk mengetuai aktiviti busking adik beradiknya, menyanyi ditepi-tepi jalan bagi mengumpul wang.

Dalam salah satu persembahan, bakat yang dimiliki River dikesan pencari bakat yang menawarkan beliau sesi uji bakat. Nasib keluarga itu mula berubah selepas River terpilih menjadi salah seorang pelakon utama siri televisyen terbitan CBS pada tahun 1982, ketika River baru berusia 12 tahun. Joaquin turut sama mula berlakon dalam banyak watak pembantu di studio di mana abangnya bekerja.

Malang seribu kali malang hayat River tidak panjang. Pada tahun 1993, River Phoenix yang baru berusia 23 tahun meninggal dunia di kaki lima jalan selepas dos dadah campuran yang diambilnya menyebabkan beliau mula mengalami sawan yang teruk sehingga badannya hilang kawalan.

Joaquin yang berusia 19 tahun ketika insiden, cuba melakukan panggilan kecemasan mengharapkan agar bantuan hadir secepat mungkin - tetapi River gagal diselamatkan.

Karier seni Joaquin tergantung selama lebih 2 tahun selepas insiden tersebut. Joaquin kembali berlakon namun bergelumang dengan pelbagai masalah ketagihan dadah dan alkohol, sering dilabel salah seorang aktor yang mempunyai masalah disiplin dan sukar dikawal.

Hanya selepas mendalami watak pemuzik legenda Johnny Cash yang bakal dilakonkannya dalam filem 'Walk the Line', Joaquin mengambil keputusan untuk membersihkan dirinya daripada ketagihan pada tahun. Dia juga mula mengambil serius perjalanan kariernya dalam industri hiburan.

Tidak dapat dinafikan satu ketika dulu, abangnya River disebut berpotensi menjadi pelakon lelaki terbaik Hollywood - meninggalkan nama-nama besar seperti Tom Cruise dan Leonardo Di Caprio kerana gaya lakonannya yang cukup semulajadi.

Namun jelas dengan usaha gigih serta kesedaran untuk berubah; Joaquin mula keluar daripada bayang-bayang abangnya - membentuk namanya sebagai seorang aktor yang sangat disegani serta naik menggantikan abangnya sendiri, sebagai aktor nombor 1 di Hollywood ketika ini.

Joaquin Phoenix Spent His Early Years in a Religious Cult

Remembering River Phoenix: New Book Revisits the Actor's Too-Short Life


Kehidupan Selepas COVID-19: Bagaimana Wabak Ini Mengubah Dunia

Setiap kejutan ekonomi pasti akan meninggalkan "parut", dan novel coronavirus yang membunuh ini juga tidak ada bezanya.

Kemelesetan besar mendorong sikap tidak membazir yang menentukan pola pengguna selama beberapa dekad, manakala hiperinflasi di Republik Wiemar masih menghantui dasar Jerman.

Krisis kewangan Asia melihatkan rantau ini melihatkan penimbunan koleksi pertukaran asing terbesar di dunia.

Dan kali ini, kecemasan kesihatan awam pula yang menggoncangkan ekonomi dunia.

Dalam hanya beberapa minggu, penduduk di kawasan terjejas akan menjadi biasa memakai topeng muka, menyimpan barang keperluan dengan banyak, membatalkan perjumpaan perniagaan dan sosial serta rancangan perjalanan, dan juga bekerja dari rumah.

Malah, negara-negara dengan kes COVID-19 yang rendah juga mengambil banyak langkah seperti ini. Kesan daripada tabiat sedemikian akan bertahan lama walaupun perintah berkurung semakin longgar.

Dari sisi pembekalan, pengilang antarabangsa terpaksa untuk memikirkan semula bagaimana untuk membeli dan menghasilkan barangan mereka, di mana mempercepatkan peralihan selepas perang perdagangan A.S.-China mendedahkan risiko bergantung pada satu sumber untuk banyak komponen.

Dalam dunia kolar putih, pejabat-pejabat telah menawarkan pilihan untuk bekerja dari rumah dan syif berperingkat.

Ini akan melahirkan era baru di mana kerja dari rumah menjadi sebahagian daripada jadual biasa orang ramai.

Universiti-universiti yang disekat oleh larangan perjalanan akan mempelbagaikan pangkalan pelajar asing mereka dan kolej-kolej perlu lebih bersedia untuk memberikan pendidikan secara dalam talian apabila wabak memaksa mereka tutup sementara.

Sektor pelancongan melihatkan kesan yang paling drastik, dengan penerbangan, pelayaran, hotel dan web perniagaan yang menjadi tulang belakang sektor ini menderita. Walaupun pelancong pasti tidak sabar-sabar untuk meneroka dunia dan bersantai di pantai semula, ia mungkin akan memerlukan sedikit masa sebelum industri ini pulih.

Virus ini juga telah mengubah pandangan dasar ekonomi dengan begitu drastik dan mewujudkan keutamaan baru.

Bank-bank pusat berada dalam mod kecemasan sekali lagi, sementara kerajaan menggali dengan lebih mendalam untuk mencari wang bagi menampung sektor-sektor yang terkesan.

Perihal kebersihan akan melonjakkan agenda-agenda kerajaan dan korporat. Malah, Singapura sudah pun merancang untuk memperkenalkan standard pembersihan mandatori di negaranya.

Di China, di mana virus ini mula-mula muncul pada hujung tahun lepas, badan perundangan teratas telah pun mengenakan larangan perdagangan dan memakan haiwan liar ketika para saintis memberi amaran bahawa novel coronavirus berbahaya ini mungkin berpindah dari binatang kepada manusia.

Peraturan kebersihan tambahan yang ketat dijangka akan mempercepatkan dorongan pembelian secara atas talian oleh pengguna yang bimbang, sama seperti bagaimana wabak SARS pada tahun 2003 mengubah tabiat berbelanja orang ramai kerana mengelak daripada berkunjung ke pusat membeli-belah.

Analisis oleh Bain & Company mendapati bahawa China akan melihat perubahan segera dalam penjagaan kesihatan yang ketara kerana pemeriksaan yang lebih asas dan urus niaga lebih dilakukan melalui saluran dalam talian untuk mengelakkan risiko jangkitan dalam bilik menunggu dan wad yang sesak.

Menurut kertas baru mengenai kesan makroekonomi virus SARS-CoV-2 yang diterbitkan oleh Institusi Brookings dan dikarang bersama oleh Warwick McKibbin serta Roshen Fernando dari Universiti Kebangsaan Australia, kerajaan-kerajaan mungkin membelanjakan lebih banyak peruntukan untuk penjagaan kesihatan bagi mengelakkan kos yang besar yang berkaitan dengan wabak.

"Masyarakat global sepatutnya melabur lebih banyak untuk pencegahan di negara-negara miskin," kata Warwick McKibbin.

Beliau juga merupakan pengarang bersama kertas terdahulu yang menganggarkan wabak SARS tahun 2003 memusnahkan $40 bilion daripada ekonomi dunia.

Oleh kerana tidak ada yang tahu bagaimana virus itu akan memberikan kesan atau berapa jumlah keseluruhan mangsa, para ahli ekonomi berhati-hati terhadap ramalan konkrit.

Mungkin banyak gangguan yang berlaku akan kembali normal sebaik sahaja wabak itu dibendung, menurut pemenang Nobel Edmund Phelps dari Columbia University.

Pakar ekonomi seperti Paul Sheard, felo senior di Universiti Harvard Kennedy School, juga menegaskan bahawa 2 kejutan ekonomi yang sama tidak akan berlaku. Namun, tidak dapat dipastikan apakah kesan kepada legasi ini.

Fabrizio Pagani, bekas penasihat kepada Perdana Menteri Itali, menggunakan kejutan terdahulu sebagai pengajaran.

Kali ini, Fabrizio menjangkakan bahawa kesemua perkara akan berubah bermula dari pembelajaran dalam talian dan pembelajaran jarak jauh, sehinggalah kepada strategi perindustrian seperti model perniagaan yang sedia ada, akan diurus semula.

Menurut Michael Murphree dari Darla Moore School of Business, University of South Carolina, gabungan oleh Brexit, perang perdagangan China A.S. dan Covid-19 boleh membentuk semula rantaian bekalan pembuatan di dunia.

Kathryn Judge, pakar pasaran kewangan dan undang-undang di Columbia University, mengatakan bahawa kejatuhan perbankan A.S. pada tahun 2008 telah meninggalkan kesan yang mendalam dengan mencetuskan perpecahan politik dan melihatkan penurunan tahap pemilikan rumah.

Krisis yang berlaku ketika ini yang mana negara di seluruh dunia mengambil langkah-langkah kecemasan untuk melindungi rakyat dari jangkitan koronavirus, juga akan mempunyai kesan.

James Boughton, yang berkhidmat selama beberapa dekad di Tabung Kewangan Antarabangsa, memetik bahawa kejatuhan di Korea Selatan dan Indonesia sebagai pemangkin untuk perubahan, dengan syarat jika kerajaan bertindak.

Tahap kebersihan udara di bandar-bandar di China semakin bersih dan segar.

Ini disebabkan oleh penutupan kilang-kilang besar yang menjadi punca utama pencemaran dan telah menyelamatkan nyawa rakyat China sebanyak 20 kali ganda berbanding kematian akibat COVID-19.

Pencemaran udara telah menjadi penyebab kematian kira-kira 1.1 juta setahun di China.

Orang ramai pastinya akan mengingati hal ini apabila udara-udara yang kotor dan berbahaya kembali, serta mahukan sesuatu dilakukan mengenainya.

Di Itali pula, perintah berkurung negara itu melihatkan ikan lumba-lumba muncul di laluan air yang ada.

Ini disebabkan oleh kurangnya trafik bot yang biasanya membawa mendapan ke atas permukaan air.

Sedar atau tidak, pembelian secara dalam talian telah membunuh perniagaan secara runcit.

Perintah kawalan pergerakan dan perintah berkurung akan memaksa berpuluh-puluh juta orang yang biasanya jarang atau tidak pernah berbelanja dalam talian, untuk melakukannya.

Banyak laman-laman sesawang melibatkan jual beli telah melihatkan peningkatan jualan memandangkan orang ramai tidak boleh keluar untuk berbelanja seperti biasa.

Sebaik sahaja para pelanggan terbiasa dengan pembelian dalam talian, kebanyakannnya tidak akan berpatah balik lagi membuatkan perniagaan serta pekerjaan melibatkan peruncitan akan hilang dengan lebih pantas.

Perniagaan makanan dan minuman mungkin tidak melihatkan perubahan yang begitu ketara berbanding dengan perniagaan runcit, namun ia sedikit sebanyak akan terjejas.

Ini kerana lebih ramai orang akan memesan makanan bungkus dan penghantaran ke rumah, membuatkan kurangnya orang makan di kedai.

Tabiat ini akan berubah dan lebih ramai orang akan terbiasa dengannya.

Makanan yang dijual melibatkan penghantaran biasanya menghasilkan aliran tunai jauh lebih rendah daripada makanan yang disajikan di kedai atau restoran, dan sebahagian daripada pelayan kedai akan kehilangan kerja.

banyak aliran tunai daripada makanan yang disajikan di meja, dan separuh daripada pekerjaan pelayan hilang. Terdapat pemusnahan restoran yang teruk.

Penyaluran terlalu banyak wang ke dalam ekonomi akan melihatkan inflasi berlaku yang mana sesuatu yang buruk. Namun dengan menggantikan apa yang sebelum ini diterima oleh orang ramai agar ekonomi tidak musnah, adalah satu tindakan yang baik.

Presiden Perancis iaitu Emmanuel Macron memberitahu kepada rakyat Perancis bahawa tak kiralah betapa kecilnya sesebuah perniagaan itu, ia tidak akan dibenarkan jatuh bankrap.

Perdana Menteri United Kingdom, Borris Johnson, memberitahu rakyat negara itu bahawa kerajaan akan membayar sehingga 80% daripada pendapatan normal mereka yang bersamaan $3,000 sebulan (RM12,000) jika mereka kehilangan pekerjaan.

Kerajaan Malaysia juga dilihatkan agak membantu dalam hal ini dengan banyak perancangan sedang dibuat ketika ini.


Mengapa Kes COVID-19 Di Jepun Sangat Rendah?

Sehingga 23 Mac 2020, Jepun mencatatkan 1,128 kes dan 42 kematian akibat COVID-19.

Dengan lebih daripada 81,000 kes di China dan 8,900 kes di Korea Selatan, para pakar berasa pelik mengapa kes di Jepun tersangat rendah dan tertanya-tanya sama ada Jepun berjaya membendung virus ini atau belum melakukan ujian secukupnya ke atas penduduknya.

Malah, Jepun merupakan salah satu negara pertama di luar China yang dilanda novel koronavirus dan kini ia adalah salah satu yang paling kurang terkesan dalam kalangan negara maju.

Jadi, mengapa jangkitan novel coronavirus di Jepun tersangat rendah memandangkan jaraknya yang sangat hampir dengan China?

Jawapan utama bagi persoalan ini kelihatan seperti Jepun tidak menjalankan ujian koronavirus yang meluas, terutamanya berbanding dengan negara-negara seperti Korea Selatan dan Itali yang telah melakukannya dengan begitu agresif.

Jason Kindrachuk bukan satu-satunya yang mengesyaki bahawa Jepun gagal melaporkan kes-kes COVID-19 ini.

Kenji Shibuya yang merupakan bekas ketua dasar kesihatan di Pertubuhan Kesihatan Sedunia (WHO), memberitahu bahawa Jepun sama ada "membendung penyebaran dengan menumpukan pada kluster wabak, atau wabak ini belum ditemui,"

Hal ini mungkin mempunyai kaitan dengan sistem pembuatan dasar Jepun.

Perdana Menteri Jepun Shinzo Abe dan Pejabat Kabinet menguatkan kuasa mereka untuk membuat dasar hasil daripada pembaharuan pentadbiran sejak tahun 1990-an, sementara kuasa birokrat dan anggota parlimen melihatkan kemerosotan.

Walaupun demikian, dasar Jepun terhadap SARS-CoV-2 kelihatan seperti bergantung kepada perbincangan oleh mesyuarat pakar di bawah bidang kuasa Kementerian Kesihatan, Buruh dan Kebajikan (MHLW).

Dan walaupun pejabat Perdana Menteri Shinzo Abe memainkan peranan dalam membuat keputusan untuk mencegah penyebaran novel coronavirus dengan mengadakan beberapa mesyuarat, keputusan tersebut berdasarkan kepada cadangan dasar ahli MHLW.

Mesyuarat pakar MHLW telah diketuai oleh pengarah Institut Penyakit Berjangkit Kebangsaan (NIID).

Keutamaan NIID adalah tinjauan epidemiologi dan cadangan dasarnya mensasarkan ujian "berkualiti tinggi" dan bukannya menyediakan rawatan perubatan yang fleksibel kepada seberapa banyak pesakit yang mungkin.

Sehingga pertengahan bulan Februari, MHLW membenarkan ujian tindak balas rantai polimerase, yang mengambil masa antara 3 dan 6 jam untuk menunjukkan hasil, yang akan dijalankan hanya di pusat kesihatan awam.

Bersama-sama dengan larangan MHLW dalam menggunakan kaedah ujian mudah yang disediakan oleh syarikat swasta untuk mengelakkan hasil ujian dan data yang tidak tepat, keterbatasan ujian coronavirus menyebabkan kekurangan keupayaan pengujian yang teruk.

Dengan populasi melebihi 126 juta orang, Jepun telah menjalankan 32,125 ujian dalam tempoh beberapa bulan yang lalu.

Namun disebabkan oleh sestengah orang menjalani ujian beberapa kali, membuatkan Jepun sebenarnya hanya melakukan ujian ke atas 16,484 individu atau kira-kira 1 ujian dalam 7,600 orang.

Sebagai perbandingan, Korea Selatan yang memiliki populasi melebihi 50 juta, kelihatan seperti memperlahankan penyebaran virus SARS-CoV-2 dengan melakukan ujian ke atas lebih daripada 270,000 rakyatnya, atau sekitar 1 ujian dalam 185 orang.

Jepun dilaporkan hanya menggunakan satu perenam daripada keupayaan menguji keseluruhan. Keupayaan untuk menguji dimiliki Jepun adalah sebanyak 7,500 sehari namun kementerian kesihatan negara ini memberitahu bahawa mereka tidak perlu menggunakannya ketika ini.

Bilangan ujian yang kecil adalah disebabkan oleh tindak balas birokrasi yang perlahan, yang juga dilihat dalam pengurusan krisis yang teruk oleh MHLW melibatkan kes Diamond Princess.

Terdapat keraguan dan syak wasangka bahawa kerajaan Jepun kurang menjalankan ujian novel coronavirus ini untuk menyembunyikan skop dan tahap keterukan jangkitan, sebahagiannya disebabkan oleh hakikat bahawa pentadbiran Abe tetap mahu meneruskan penganjuran Sukan Olimpik 2020 di Tokyo pada Julai ini.

Dan selepas kritikan yang menggunung, barulah MHLW memutuskan untuk membenarkan penggunaan alat ujian mudah di hospital swasta dan membiayai kos ujian dengan insurans kesihatan kebangsaan.

Walau bagaimanapun, ia masih perlu untuk mendapatkan kelulusan doktor yang dibenarkan untuk melakukan ujian secara persendirian.

Faktor-faktor lain yang mungkin menyumbang kepada kadar jangkitan SARS-CoV yang agak rendah di Jepun adalah seperti cadangan kerajaan untuk menutup sekolah sehingga permulaan musim bunga dan pembatalan acara sukan dan konsert.

Walau bagaimanapun, langkah-langkah ini juga telah diambil oleh kerajaan-kerajaan lain di seluruh dunia dan kesannya agak sukar untuk diukur.

Dan keputusan Shinzo Abe untuk menutup sekolah tanpa berunding dengan partinya sendiri, parti pembangkang atau gabenor dan jawatankuasa pendidikan di wilayah prefektur Jepun, telah dikritik hebat.

Reputasi orang Jepun melibatkan kebersihan mungkin relevan dalam hal ini, walaupun kesannya juga sukar untuk diukur.

Kekurangan agensi kerajaan yang dibiayai dengan baik yang bertujuan untuk pencegahan penyakit mungkin juga memberikan kesan kepada jumlah kes yang rendah, di mana  Institut Penyakit Berjangkit Kebangsaan mungkin tidak dapat memimpin tugasan untuk mencegah penyakit meluas.

Terdapat juga persoalan mengenai apa yang kerajaan Jepun pelajari mengenai pengurusan krisis dari bencana nuklear Fukushima pada tahun 2011.

Masalah penyelarasan yang tidak mencukupi di kalangan kementerian kerajaan serta antara kerajaan dan sektor swasta yang dikenal pasti berikutan bencana 2011 masih wujud, seperti kurangnya kepimpinan yang kuat oleh perdana menteri.

Bilangan kes meningkat dengan begitu cepat selepas wabak di atas kapal pelayaran Diamond Princess pada awal Februari. Tetapi sejak itu, kes-kes di Jepun meningkat dengan sangat perlahan berbanding negara-negara lain.

Pada 1 Februari, Jepun mengenakan larangan ke atas pelawat dari wilayah Hubei, China dan pada 13 Februari, ia menambah wilayah Zhejiang ke dalam senarai itu.

Tidak seperti China yang mengambil langkah-langkah pengasingan yang agak dahsyat, kuarantin besar di kebanyakan negara Eropah dan bandar-bandar besar di Amerika Syarikat yang memerintahkan rakyatnya untuk kekal di rumah, Jepun tidak mengenakan perintah berkurung.

Walaupun terdapat gangguan akibat penutupan sekolah, kehidupan di Jepun terus normal bagi kebanyakan penduduk dengan kereta api kekal sesak serta restoran tetap dibuka.

Sesetengah pakar berpendapat bahawa penyebaran virus yang perlahan mungkin kerana budaya Jepun lebih terasing secara sosial daripada budaya lain secara semula jadi.

Selain itu, adalah menjadi satu perkara biasa bagi rakyat Jepun selamat bertahun-tahun untuk memakai topeng muka apabila sakit atau mengalami alahan.

Jadi kecenderungan semulajadi ini juga mungkin menghalang penyebaran virus yang sedang melanda dunia.

Jason Kindrachuk tidak begitu bersetuju dengan pendapat ini, tetapi mengaku bahawa ia sukar untuk diperkatakan.

Ketika ini, jumlah kes di Jepun yang sedikit mungkin akan mencetuskan "rasa selamat yang palsu" kepada negara ini.

Terdapat kemungkinan bahawa SARS-CoV-2 ini masih belum merebak ke populasi yang paling terdedah terhadapnya.

Dalam erti kata lain, jumlah yang dijangkiti sangat rendah dalam kalangan rakyat Jepun tidak akan kekal dan kemungkinan akan melonjak selepas ini.